Selangor FC II ikat JDT II tanpa jaringan
Oleh MOHAMAD FAIZAL HASHIM

11 April 2021, 11:56 pm
JOHOR BAHRU – Hasrat pasukan Johor Darul Ta’zim II (JDT II) untuk mengekalkan rekod menang semua perlawanan liga di halaman sendiri kecundang apabila diikat tanpa jaringan oelh Selangor FC II di Stadium Tan Sri Hassan Yunos Larkin, malam ini.
Beraksi di hadapan 215 penonton, skuad Harimau Selatan lebih banyak mendominasi penguasaan bola berbanding pasukan pelawat dan lebih berbahaya dalam melakukan serangan ke gawang lawan.
Pasukan bimbangan Rafael Sanchez hampir membuka jaringan seawal minit kelima namun Fernando Rodriguez yang sudah melepasi terpaan penjaga gawang mensia-siakan peluang terhidang apabila rembatannya jauh tersasar dari gol lawan.
Pada minit ke-13, giliran pasukan pelawat pula menguji benteng terakhir pasukan JDT menerusi percubaan Ikhwan Mohd. Hafizo tetapi rembatan jarak jauhnya sedikit tersasar.
Nicolas Fernandez hampir meletakkan skuad Harimau Selatan di hadapan pada minit ke-30 namun ketangkasan Sikh Izhan Sikh Azman berjaya menyelamatkan percubaan yang terbias pemain pertahanannya.
Penyerang import Selangor II, George Attram membazirkan peluang keemasan untuk memecahkan kebuntuan pada minit akhir babak pertama setelah percubaannya dalam kotak penalti sekadar tepat ke dakapan Izham Tarmizi Roslan.

Bersambung babak kedua, permainan dilihat seimbang dengan kedua-dua pasukan masing-masing mencari peluang untuk mendapatkan gol pendahuluan.
Pada minit ke-53, Danial Amier Norhisham mencuri peluang dalam kekalutan di kotak penalti lawan tetapi percubaannya tidak mendatangkan bahaya kepada pasukan Selangor II.
Pertukaran pemain yang dibuat oleh kedua-dua ketua jurulatih pasukan bagi memberi suntikan tenaga baru tidak mengubah keputusan perlawanan yang berakhir tanpa jaringan.
Sikh Izhan muncul wira Selangor II apabila menidakkan percubaan berbahaya Hazwan Bakri dan Fernando di minit akhir permainan bagi memastikan pasukan berjaya mencuri satu mata.-K! ONLINE


Gadis cantik jual ratusan mangkuk bakso sehari hasil resepi YouTube
Oleh KOSMO!

11 April 2021, 9:00 pm
JAKARTA – Seorang gadis penjual bakso di Bandung Barat, Indonesia mampu menjual ratusan mangkuk bakso setiap hari walaupun baru dua minggu berniaga, lapor laman berita Suara.com hari ini.
Kedai bakso Pusaka yang diusahakan oleh Juni Kartika Dewi, 23, itu bukan sahaja menjadi pilihan ramai kerana kejelitaan pemiliknya tetapi juga disebabkan oleh rasanya yang enak.
“Kedai ini baru dibuka dua minggu. Alhamdulillah, respons yang diterima adalah bagus,” ujar Juni.
Anak pertama daripada tiga beradik itu mendapat idea memulakan perniagaan tersebut memandangkan jadual kuliahnya tidak sibuk.
“Ini adalah pekerjaan sampingan disebabkan aktiviti kuliah tidak terlalu padat selain dapat membantu meningkatkan pendapatan keluarga,” katanya yang sedang menjalani tahun akhir di sebuah institut perguruan swasta di Jakarta.
Selain itu, Juni berkata, dia memilih untuk membuka kedai bakso kerana ia merupakan makanan yang digemari oleh setiap lapisan masyarakat di Indonesia.

Meskipun keluarganya tidak memiliki latar belakang sebagai pembuat bakso, perkara tersebut tidak menghalang gadis itu untuk membuat bakso sendiri.
“Saya dan ibu belajar membuat bakso dengan hanya menggunakan YouTube.
“Kebetulan saya juga suka makan bakso, jadi saya belajar membuatnya. Jika ada yang kurang, pelanggan boleh beritahu dan kami akan memperbaiki rasanya,” katanya. – Agensi


PKPD Penjara Tapah dilanjutkan
Oleh NUR HUDA MUSA

11 April 2021, 7:08 pm
PETALING JAYA – Perintah Kawalan Pergerakan Diperketatkan (PKPD) di Penjara Tapah, Batang Padang, Perak dilanjutkkan selama 14 hari lagi bermula 13 April sehingga 26 April 2021.
Menteri Kanan (Keselamatan), Datuk Seri Ismail Sabri Yaakob berkata, ia susulan Kementerian Kesihatan (KKM) mengesahkan masih berlaku penularan jangkitan serta ramai tahanan yang ditempatkan di Pusat Kuarantin dan Rawatan Covid-19 (PKRC) belum sembuh sepenuhnya.
“Kerajaan sebelum ini telah melaksanakan PKPD di Penjara Tapah yang dijadualkan tamat esok, 12 April 2021.
“Dalam tempoh itu, KKM telah melaksanakan 3,572 ujian saringan dan daripada jumlah tersebut, sebanyak 891 kes positif Covid-19 telah direkodkan,” katanya dalam satu kenyataan di sini hari ini.
Dalam perkembangan lain Ismail Sabri berkata, KKM mengesahkan terdapat keperluan memperluaskan kawasan PKPD di Mukim Hulu Besut, Daerah Besut, Terengganu.
Ia susulan daripada pergerakan kes positif Covid-19 di kedua-dua kampung ini bagi aktiviti keramaian dan perkumpulan.

“Kerajaan sebelum ini telah melaksanakan PKPD di Kampung Belaoh, Kampung PPRT Belaoh Baru dan Kampung Keruak, Mukim Hulu Besut, Daerah Besut, Terengganu yang dijadualkan tamat pada 20 April 2021.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melaksanakan PKPD di Kampung Pak Sik dan FELCRA Keruak, Mukim Hulu Besut, Daerah Besut, Terengganu bermula 12 April sehingga 20 April 2021,” ujarnya. – K! ONLINE


Lelaki terkejut melihat kelibat jiran yang sudah meninggal
Oleh KOSMO!

11 April 2021, 8:30 pm
JAKARTA – Seorang lelaki terkejut apabila terlihat kelibat jirannya yang telah meninggal dunia sedang duduk di hadapan rumahnya, lapor laman berita Suara.com semalam.
Menerusi video yang dimuatnaik oleh @makassar_info itu, lelaki tersebut merakam kelibat ‘wanita’ yang sebenarnya telah tujuh hari meninggal dunia.
‘Wanita’ tersebut bagaimanapun dilihat sedang memandang ke arah lain dan tidak menghiraukan lelaki yang sedang merakam dirinya.
Mulai berasa takut, lelaki tersebut memilih untuk melarikan diri.
Berdasarkan keterangan video, kejadian itu berlaku di Cianjur, Jawa Barat.
Video yang tular itu mendapat pelbagai reaksi daripada pengguna media sosial dengan ada yang mempercayai kejadian itu namun ada juga yang ragu-ragu dan menganggap ia hanyalah satu rekaan.

“Macam menipu,” komen seorang netizen yang ragu-ragu dengan kesahihan video tersebut.
“Menakutkan. Adik saya juga pernah mengalami kejadian didatangi si mati sedangkan sudah dikebumikan pagi tadi. Katanya, jin pendamping itu yang menampakkan dirinya kerana roh orang itu sudah berada di alam lain,” tulis seorang lagi netizen. – Agensi


Lapangan Terbang Islamabad diserbu penduduk Britain
Oleh KOSMO!

11 April 2021, 7:29 pm
ISLAMABAD, PAKISTAN – Ratusan penumpang bersesak di Lapangan Terbang Islamabad kerana ingin bergegas pulang ke Britain sebelum negara itu melaksanakan arahan terbaharu berkaitan kuarantin, lapor akhbar The Sun, semalam.
Menerusi satu rakaman video, kelihatan orang ramai berpusu-pusu di terminal lapangan terbang tersebut yang disifatkan oleh penumpang sebagai ‘pengalaman paling buruk’.
Tiada pemeriksaan suhu badan dilakukan meskipun penumpang dikehendaki menunjukkan bukti ujian Covid-19 mereka yang negatif.
Terdapat juga penumpang yang tidak dapat menaiki penerbangan pulang ke Britain meskipun telah tiba di kaunter masuk tiga jam lebih awal.
Dalam peraturan terbaharu kerajaan Britain, individu yang memasuki negara itu sebelum pukul 4 pagi pada Jumaat lepas tidak perlu membayar sebanyak £1,750 (RM9,920) untuk proses kuarantin di hotel yang diluluskan kerajaan.
Mereka sebaliknya hanya perlu melakukan kuarantin di rumah masing-masing.

Lebih 20 penerbangan dilaporkan disewa untuk perjalanan pulang ke Britain dari Islamabad, Karachi dan Lahore dalam tempoh 24 jam sebelum pelaksanaan arahan tersebut.
Bagaimanapun, ribuan masih terkandas di Pakistan yang dipercayai penduduk British yang berasal dari negara itu.
Mereka yang kebanyakannya menetap di Manchester dilaporkan pulang ke Pakistan untuk menghadiri majlis perkahwinan meskipun terdapat peningkatan ketara dalam kes Covid-19 di negara tersebut
Perjalanan keluar masuk negara pada masa ini masih dilarang di Britain namun  dibenarkan untuk keadaan-keadaan tertentu seperti urusan kerja atau belajar. – Agensi


Meninggal dunia ketika mendaki bukit
Oleh MOHD SYALMIZI HAMID

11 April 2021, 9:40 pm
GEORGE TOWN – Seorang lelaki dilaporkan tidak sedarkan diri sebelum meninggal dunia ketika melakukan aktiviti mendaki bukit di Botanical Garden, Tanjung Bungah di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu pada pukul 6.02 petang sebelum bergegas ke lokasi kejadian.
“Apabila pasukan bomba tiba, dimaklumkan terdapat seorang mangsa lelaki telah pengsan di atas bukit semasa aktiviti mendaki.
“Bomba bersama wakil Kementerian Kesihatan (KKM) menaiki sebuah pacuan empat roda untuk ke lokasi kejadian,” katanya kepada pemberita hari ini.
Beliau berkata, pegawai KKM kemudiannya mengesahkan mangsa berusia 50-an meninggal dunia dan mayat dibawa turun ke kaki bukit sebelum diserahkan kepada pihak polis.
“Operasi yang dijalankan oleh pasukan dari Balai Bomba dan Penyelamat Bagan Jermal itu ditamatkan pukul 8.25 malam,” katanya.

Difahamkan punca kematian mangsa masih dalam siasatan pihak berkuasa. – K! ONLINE


Remaja lelaki lemas ketika mandi air terjun
Oleh ASLIZA MUSA

11 April 2021, 10:01 pm
KAMPAR- Seorang remaja lelaki mati lemas ketika mandi bersama guru dan dua rakannya di kawasan air terjun Batu Berangkai di sini hari ini.
Mayat Mohamad Faiezal Naim Abu Bakar, 18, ditemui pasukan mencari dan menyelamat di bahagian dasar air terjun pada kedalaman 2.4 meter, pada pukul 4.38 petang.
Lepasan pelajar Sekolah Menengah Kebangsaan (SMK) Sultan Abdullah, Chederong Balai itu datang ke kawasan rekreasi berkenaan untuk aktiviti riadah bersama bekas guru dan dua rakannya.
Ketua Polis Daerah, Superintenden Hasron Nazri Hashim berkata, kejadian dipercayai berlaku kira-kira pukul 3.40 petang ketika mangsa bersama guru dan dua rakannya sedang berenang di air terjun tersebut.
Katanya, mangsa secara tiba-tiba ditarik arus sebelum hilang dari pandangan tanpa sempat dibantu guru berusia 27 tahun.
“Pasukan mencari dan menyelamat terdiri daripada polis dan bomba telah menjalankan pencarian di kawasan mangsa dipercayai lemas.

“Mangsa berjaya ditemukan pada kedalaman 2.4 meter di dasar sungai dan disahkan meninggal dunia oleh pegawai perubatan di lokasi kejadian,” katanya.
Beliau berkata, mayat mangsa dihantar ke Hospital Kampar untuk bedah siasat dan punca kematian akibat lemas.
Katanya, mangsa adalah pelajar lepasan Sijil Pelajaran Malaysia (SPM) tahun 2020 dan datang ke air terjun berkenaan luar aktiviti sekolah.
“Kes diklasifikasikan sebagai mati mengejut,” katanya. -K! ONLINE


Bazar Ramadan di Besut mungkin batal
Oleh MOHD AZLI ADLAN

11 April 2021, 9:29 pm
KUALA TERENGGANU – Kerajaan negeri Terengganu tidak menolak kemungkinan untuk membatalkan penganjuran bazar Ramadan di Besut ekoran peningkatan mendadak kes positif Covid-19 di daerah itu sejak akhir-akhir ini.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak mengesahkan menerima cadangan pembatalan bazar Ramadan di Besut sebagai langkah bagi membendung penularan pandemik Covid-19 di daerah tesebut.
Beliau memberitahu, berdasarkan perancangan awal, sebanyak 10 bazar Ramadan dengan 292 petak niaga akan dibuka Besut mulai 1 Ramadan yang dijadual esok.
“Cadangan (membatalkan penganjuran Bazar Ramadan di Besut) itu sedang diperinci dan sebarang keputusan masih belum dimuktamadkan.
“Peniaga memang hendak berniaga manakala pihak berkiatan pula hendak melindungi kita daripada penularan Covid-19,” katanya di sini hari ini.
Sebelum ini, Menteri Kanan (Keselamatan), Datuk Seri Ismail Sabri Yaakob memaklumkan pelaksanaan Perintah Kawalan Pergerakan Diperketat (PKPD) di
Kampung Belaoh, Kampung PPRT Belaoh Baru dan Kampung Keruak, Hulu Besut berkuatkuasa 6 April lalu.

Setakat ini, Kluster Beloah tersebut telah mencatatkan 72 kes positif Covid-19 termasuk 23 orang pada semalam.
Bazar Ramadan dan Aidilfitri di Kelantan yang terletak bersempadan dengan Besut dilaporkan kerajaan negeri Kelantan semalam berikutan peningkatan kes Covid-19 sejak beberapa hari lepas.
Dalam pada itu, Alias menjelaskan, penganjuran bazar Ramadan di daerah lain tidak terjejas dan akan diteruskan prosedur operasi standard (SOP) norma baharu ketat.- K! ONLINE


PM mahu JKM terus diperkasa
Oleh MOHD. HUSNI MOHD. NOOR

11 April 2021, 10:36 pm
PUTRAJAYA – Kerajaan komited untuk terus memperkasa peranan Jabatan Kebajikan Masyarakat (JKM) dan warganya menerusi pelaksanaan tiga inisiatif sekali gus memastikan penyampaian bantuan kebajikan yang lebih cekap dan mesra rakyat.
Perdana Menteri, Tan Sri Muhyiddin Yassin berkata, antara inisiatif itu termasuk menstrukturkan semula JKM bagi memperkukuh penyampaian perkhidmatan bantuan, penyelarasan perjawatan dan menambah baik pengagihan tugas.
Beliau berkata, inisiatif kedua adalah pemberian elaun khas kepada warga kerja JKM yang berkhidmat di kawasan berisiko seperti institusi warga emas dan orang kelainan upaya (OKU).
“Ketiga adalah menggubal Rang Undang-Undang Profesion Kerja Sosial bagi memastikan kebajikan pekerja sosial terbela termasuk Pegawai Kebajikan Masyarakat agar mereka diiktiraf mengikut kepakaran masing-masing,” katanya.
Beliau berkata demikian ketika berucap pada Majlis Apresiasi Ulang Tahun Ke-75 JKM di Pusat Konvensyen Antarabangsa Putrajaya (PICC) di sini, malam ini.
Muhyiddin berkata, beliau juga mahu warga kerja JKM menjadi agen penyampaian yang proaktif dan cekap dalam kalangan masyarakat termasuk bertindak pantas bagi memastikan bantuan dibuat dengan betul dan berkesan.

Beliau berkata, dia juga mahu JKM menambah baik proses permohonan bantuan, mengurangkan kekangan birokrasi dan memastikan bantuan benar-benar sampai kepada mereka yang memerlukan, tanpa mengira agama, kaum dan latar belakang.
“Sesiapapun yang memenuhi kriteria kelayakan penerima bantuan perlu dilayan secara adil dan saksama.
“Ini memenuhi prinsip prihatin yang menjadi teras pendekatan Kerajaan Perikatan Nasional pada hari ini,” katanya.
Pada masa sama, Muhyiddin berkata, beliau juga berharap semua agensi yang terlibat dalam pemberian bantuan sosial supaya dapat menyelaraskan mekanisme penyampaian bantuan supaya ia dapat disampaikan kepada mereka yang memerlukan dengan kadar segera.
“Pada 22 Februari lalu, saya telah mempengerusikan Mesyuarat Majlis Tindakan Ekonomi Negara yang juga telah membincangkan Hala Tuju Baharu Bantuan Sosial termasuklah cadangan untuk mewujudkan pangkalan data berpusat.
“Pangkalan data berpusat itu penting bagi menyelaraskan semakan kelayakan serta rekod penerima bantuan memandangkan terdapat sebanyak 192 jenis bantuan yang disalurkan kepada rakyat merentasi pelbagai agensi kerajaan,” katanya.
Sementara itu, Rina dalam ucapannya berkata, beliau juga berharap agar pertimbangan sewajarnya diberikan ke atas cadangan bagi menambah perjawatan fasa pertama JKM sebanyak 2,525 orang.
“Buat masa ini, bilangan warga kerja JKM sangat terbatas iaitu 7,077 orang sahaja dan ia satu kekangan bagi JKM untuk menyampaikan perkhidmatan yang berkualiti kepada mereka yang memerlukan,” katanya. -K! ONLINE


Aibkan anak sendiri? Saya minta maaf – Cef Wan
Oleh MOHAMMAD SHAHEMY AZMI

11 April 2021, 5:42 pm
PETALING JAYA – Selebriti cef terkenal, Datuk Redzuawan Ismail memohon maaf sekiranya ada pihak menyifatkan dirinya sengaja mengaibkan keluarga sendiri berhubung pernikahan anak keduanya, Serina.
Menerusi satu hantaran yang dimuat nak dalam Instagram, Redzuawan, 63, bagaimanapun berkata, sebagai seorang bapa, dia berhak bertindak sedemikian memandangkan Serina bernikah tanpa pengetahuannya.
“Beginilah kehidupan dunia. Apa-apa pun terima kasih yang tidak terhingga kepada semua peminat yang memberikan kata-kata semangat untuk saya.
“Saya memohon maaf kepada mereka yang beranggapan bahawa saya mengaibkan anak sendiri. Bagi saya, selepas Serina mengumumkan pernikahannya dalam Instagram, saya perlu tampil menjelaskan keadaan sebenar.
“Nikah sempadan tak berdaftar ke atau nikah di Siam ke, kebenarannya kedua-duanya telah menikah sebulan lalu ketika dia (lelaki tersebut) masih lagi berkahwin dengan isteri pertama,” tulis Cef Wan.
Ujarnya lagi, Serina dan suaminya sebelum ini pernah datang berjumpa dengannya untuk meminta restu untuk berkahwin.

“Depan saya dua-dua tipu saya hidup-hidup, berlakon minta restu konon. Dah nikah mengaku sajalah. Masalah ini tidak akan timbul pun.
“Tuduh orang fitnah nak rosakkan keluarga dan sebagainya. Bangkai gajah lama-lama pun bau busuk,” tulisnya.
Dalam hantaran sama, Cef Wan turut memberi teguran sinis pada netizen yang suka meninggalkan komen tanpa usul periksa supaya teruslah berbuat demikian.
“Apa yang penting saya telah memberikan pengajaran kepada mereka (Serina dan suami) supaya jangan menipu dan berdolak-dalih.
“Juga kepada mereka di luar sana, jangan membelakangkan emak ayah dalam urusan nikah kahwin. Banyak betul cerita yang kita dengar, di akhirnya hidup mereka tidak selamat. Hormati ibu dan bapa kita,” tulisnya.
Sejak beberapa hari lalu, heboh dalam media sosial tentang pernikahan Serina dengan suaminya, Aidid yang dikatakan berlangsung tanpa pengetahuan Cef Wan.
Sehubungan itu, Cef Wan telah memuat naik beberapa hantaran meluahkan rasa kecewa tentang pernikahan anaknya dan mendedahkan bahawa kedua-duanya telah bernikah di Thailand.
Serina bagaimanapun menafikan dakwaan tersebut dan memberitahu bahawa pernikahannya telah dijalankan di Perlis.
Dia juga menafikan bahawa Aidid berstatus suami orang, sebaliknya seorang duda.
Serina sebelum ini pernah mendirikan rumah tangga bersama Gavin Edward O’luanaigh atau nama Islamnya, Salahudin Ghafar pada 1 Januari 2010 namun bercerai talak satu di Mahkamah Rendah Daerah Petaling pada 1 Ogos 2017 selepas tujuh tahun mendirikan rumah tangga.
Hasil perkahwinan tersebut mereka dikurniakan sepasang cahaya mata iaitu Tristan Tareef O’luanaigh,11 dan Isabella Saffiya, sembilan tahun. – K! ONLINE


Lelaki disangka pelanduk mati ditembak
Oleh ALICIA JOHNY KUEH

11 April 2021, 5:01 pm
KUCHING – Seorang lelaki mati ditembak abangnya sendiri ketika berburu di kawasan hutan di Kampung Stenggang, Bau di sini semalam.
Ketua Polis Daerah Bau, Deputi Superitendan Poge Nyaon berkata, kejadian tersebut berlaku pada pukul 11 malam.
Siasatan awal mendapati lelaki berusia 60 tahun dan mangsa iaitu adiknya berusia 55 tahun pergi ke lokasi kejadian pada pukul 7 malam untuk memburu pelanduk.
Si mati kemudiannya pergi mencari katak di sungai.
“Semasa menunggu pelanduk, suspek terdengar sesuatu bunyi di sungai dan ternampak kelibat seperti pelanduk sebelum melepaskan satu das tembakan.
“Lelaki itu kemudian terdengar jeritan dan mendapati adiknya berlumuran darah dalam keadaan terlentang di tebing sungai dengan jarak lebih kurang 15 meter,” katanya dalam satu kenyataan di sini hari ini.

Suspek kemudian bergegas balik ke rumah untuk memaklumkan perkara itu kepada adik -beradik yang lain sebelum membuat laporan polis.
“Suspek telah ditangkap di sebuah rumah tidak bernombor di Kampung Stenggang sekitar pukul 11.50 malam pada malam kejadian.
“Antara barangan yang dirampas adalah satu laras senapang patah dipercayai senapang buatan sendiri, 10 butir peluru, dua unit lampu suluh dan satu tambok plastik berwarna hijau,” katanya lagi.
Kes akan disiasat di bawah Seksyen 304A Kanun Keseksaan serta Seksyen 8(a) dan Seksyen 39 Akta Senjata 1960. K! ONLINE.


Suami perli ‘Morning sickness’ isteri
Oleh KOSMO!

11 April 2021, 4:56 pm
Oleh IZZATUL ‘AIN AZMAN
PETALING JAYA – Satu tangkap layar di aplikasi Instagram mengenai ‘morning sickness’ yang dialami oleh seorang wanita ini menjadi bualan hangat dalam kalangan pengguna media sosial itu.
Kisah ‘morning sickness’ itu dikatakan bermula di Twitter baru-baru ini.
Menurut tangkap layar yang tular itu, seorang wanita menceritakan keadaannya semasa mengandung dan mengalami alahan yang teruk sehingga diperli oleh suaminya sendiri.
Bukan itu sahaja, suaminya juga menganggap wanita itu mengada-ngada kerana tidak mampu menguruskan dirinya sendiri.
Ramai netizen meluahkan rasa tidak puas hati terhadap layanan yang diberikan oleh suami wanita itu.

Menurut pengguna Twitter meminta  wanita itu supaya bersabar dan buat perancangan masa depan dengan sebaik-baiknya.
“Tak perlulah ada anak sekiranya belum bersedia atau tak mampu galas tanggungjawab. Buat perancangan keluarga,” komen Aku Takumi.
Seorang lagi pengikut Twitter pula berkata, suami wanita itu sepatutnya menghargai dan menjaga isterinya yang mengandung sehingga bersalin bukannya dilayan sedemikian. K! ONLINE.


Maik lantik pegawai khas pantau penjarakan fizikal
Oleh ROSLIZA MOHAMED

11 April 2021, 5:03 pm
KOTA BHARU – Majlis Agama Islam dan Adat Istiadat Melayu Kelantan (Maik) melantik 10 pegawai khas bagi memantau pematuhan prosedur operasi standard (SOP) pencegahan Covid-19 dalam agensi itu.
Yang Dipertua Maik, Tan Sri Tengku Mohamad Rizam Tengku Abdul Aziz berkata, pendekatan itu dilakukan untuk mengawasi penjarakan fizikal dalam kalangan warga kerja agensi tersebut sebagai iktibar susulan tercetusnya kluster tempat kerja di beberapa tempat di Kelantan baru-baru ini
Katanya, pihak Maik turut melantik pegawai dengan peranan sama bagi memantau pematuhan SOP di 17 masjid negeri di seluruh Kelantan sebelum dikembangkan di masjid-masjid mukim dalam masa terdekat.
“Pegawai yang dilantik itu akan memantau secara bergilir-gilir bagi memastikan semua warga kerja Maik mematuhi SOP.
“Pegawai yang memantau masjid pula berperanan untuk mendidik masyarakat mematuhi SOP seperti ketetapan dikeluarkan Maik membabitkan masjid, surau dan musolla seluruh negeri,” katanya.
Beliau berkata demikian pada sidang akbar selepas menyempurnakan Majlis Amanat Kepada Imam-Imam Seluruh Kelantan di Kompleks Kota Darulnaim di sini.

Hadir sama, Mufti Kelantan, Datuk Mohamad Shukri Mohamad.
Sementara itu, Tengku Mohamad Rizam turut menggesa semua imam dan pegawai masjid turut memainkan peranan lebih berkesan dalam memastikan semua aktiviti mengimarahkan masjid mengikut SOP ditetapkan.


Anak kambing dilahirkan berwajah manusia
Oleh KOSMO!

11 April 2021, 6:34 pm
GUJARAT, INDIA – Penduduk di sebuah perkampungan di sini gempar apabila seekor anak kambing dilahirkan dengan wajah seperti manusia, lapor laman berita Times Now News kelmarin.
Anak kambing tersebut dilahirkan di rumah seorang petani dan mempunyai empat kaki selain telinganya yang sama seperti kambing biasa.
Bagaimanapun, kesemua anggota badannya yang lain kelihatan seperti manusia terutamanya wajahnya yang mempunyai dahi, mata, mulut dan sebahagian daripada janggut.
Anak kambing tanpa ekor itu dipuja seperti dewa oleh penduduk kampung kerana mempercayai ia adalah kelahiran semula nenek moyang mereka.
Terdahulu, sebuah video tular di media sosial yang memaparkan rakaman anak kambing tersebut yang sedang baring di atas sehelai kain.
Ia bagaimanapun hanya mampu hidup selama 10 minit sebelum mati dan ditanam oleh penduduk kampung. – Agensi


Kartel daging: Komplot 19 syarikat terbongkar
Oleh MOHAMAD FAIZAL HASHIM

11 April 2021, 6:31 pm
JOHOR BAHRU – Pakatan jahat 19 buah syarikat berkomplot mengedar daging import sejuk beku dari Brazil melebihi had permit dan menggunakan kotak berlogo halal bagi mengeliru syarikat pembekal yang lain.
Dengan perbuatan tersebut, syarikat terbabit telah mengedarkan lebih daripada 1,000 tan kepada 202 syarikat dan mengaut keuntungan sehingga RM52 juta setahun.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, siasatan mendapati kesemua 19 syarikat itu telah berkomplot dengan sebuah pengimport daging sejuk beku import yang sah sejak 2018 hingga tahun lalu.
Katanya, kegiatan pakatan jahat 19 syarikat itu terbongkar selepas 36 individu ditahan dalam Op Kartel Daging yang dilancarkan oleh JSJ di seluruh negara pada Jumaat lalu.
“Dalam operasi ini, polis menahan seramai 34 pengarah syarikat dan dua pengurus syarikat yang terdiri daripada 26 lelaki dan 10 wanita berusia 28 hingga 67 tahun.
“Hasil siasatan mendapati kesemua pengarah dan pengurus syarikat yang terlibat merupakan pelanggan pengimport daging sejuk beku yang sah dari Brazil,”katanya.

Beliau berkata demikian pada sidang akhbar di Ibu Pejabat Polis Kontinjen IPK Johor di sini hari ini. Hadir ialah Ketua Polis Johor, Datuk Ayob Khan Mydin Pitchay.
Huzir berkata, mengikut permit import, syarikat itu hanya layak untuk mengimport sebanyak 108 tan menggunakan empat permit di mana satu permit hanya layak untuk mengimport sebanyak 27 tan sahaja.
Walau bagaimanapun syarikat ini didapati telah mengedar lebih daripada 1,000 tan kepada 202 pelanggan yang dibuktikan melalui invois yang dirampas.
Jelasnya, selain daripada mengimport bekalan dari syarikat di Brazil, syarikat terbabit juga menerima bekalan daging daripada syarikat tempatan. -K! ONLINE


Penjenayah agresif, polis lepaskan tembakan
Oleh IVAN AMIRUL

11 April 2021, 6:04 pm
KOTA KINABALU – Polis melepaskan dua das tembakan ke arah sebuah trak pikap jenis Toyota Hilux dinaiki dua lelaki dipercayai terbabit kes curi kenderaan di Kampung Dambai, Papar dekat sini pagi tadi.
Dalam kejadian pada pukul 6.30 pagi itu, suspek dipercayai cuba melanggar anggota polis bertugas.
Dua das tembakan dilepaskan oleh seorang anggota polis bagi mempertahankan diri, namun suspek dapat meloloskan diri.
Difahamkan, pihak polis menerima maklumat berhubung kes curi kenderaan di Taman Bukit Sepanggar, Kota Kinabalu pada pukul 5 pagi.
Anggota polis yang melakukan rondaan menerima maklumat kenderaan itu sedang menuju ke daerah Papar.
Polis mengesan kenderaan yang disyaki dicuri itu berhenti.

Pemandu dan penumpang diminta turun dari kenderaan, namun mereka bertindak agresif dan cuba merempuh salah seorang anggota polis.
Dalam keadaan cemas dan bagi melindungi diri, polis melepaskan dua das tembakan pada bahagian belakang Toyota Hilux.
Kenderaan itu memecut laju ke arah Jalan Uku Bogok sebelum ditemui ditinggalkan di tepi jalan.
Dua suspek itu bagaimanapun sudah melarikan diri.
Pesuruhjaya Polis Sabah, Datuk Hazani Ghazali mengesahkan kejadian itu. Siasatan lanjut sedang dijalankan termasuk mengesan kedua-dua suspek tersebut.- K! ONLINE


Lapan lokaliti di Sabah, satu di Sarawak kena PKPD esok
Oleh NUR HUDA MUSA

11 April 2021, 6:35 pm
PETALING JAYA – Sidang khas hari ini bersetuju melaksanakan Perintah Kawalan Pergerakan Diperketatkan (PKPD) di lapan lokaliti di daerah Tawau, Sabah bermula esok sehingga 25 April 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan mengesahkan telah berlaku penularan jangkitan Covid-19 di lokaliti tersebut dengan kadar kebolehjangkitan yang tinggi.
“Lokaliti yang terlibat dengan pelaksanaan PKPD ialah Taman Sri Bukit Tawau, Taman Cahaya; Jalan Tengku Osman, Kuarters Bomba Tawau, Bandar Sri Indah, Jalan Mesra, Kampung Titingan dan Taman Golden Hill.
“Sehingga kini, secara kumulatif sebanyak 76 kes positif Covid-19 dan 220 orang kontak rapat telah dikesan dalam lapan lokaliti tersebut,” katanya dalam satu kenyataan di sini hari ini.
Dalam pada itu, Ismail Sabri berkata, kerajaan juga bersetuju melaksanakan PKPD di Sungai Passin, Daerah Matu, Bahagian Mukah, Sarawak bermula 12 April hingga 25 April depan berikutan peningkatan kes Covid-19 secara mendadak.
“Sehingga kini, secara kumulatif sebanyak 32 kes positif Covid- 19 telah
direkodkan hasil saringan ke atas 64 orang penduduk di lokaliti tersebut.

“Pelaksanaan PKPD akan memudahkan tindakan kawalan dan pencegahan Covid-19 dengan cepat dan berkesan sekali gus menghalang penularan kes di lokaliti ini,” jelasnya. – K! ONLINE


Australia bersiap sedia hadapi badai taufan Seroja
Oleh KOSMO!

11 April 2021, 6:44 pm
AUSTRALIA BARAT – Bahagian barat Australia kini bersiap sedia untuk menghadapi taufan Tropika Seroja yang dijangka membadai kawasan itu pada petang ini, lapor CNN, semalam.
Taufan itu dijangka memberi impak meluas di sepanjang wilayah barat Australia memandangkan ia sedang bergerak ke arah tenggara kawasan darat.
Pada awal pagi ini, taufan Seroja membawa angin sekuat 110 kilometer (km) sejam, yang bersamaan dengan ribut tropika bertaraf kuat di Lautan Atlantik.
Ribut itu dijangka bertukar kencang apabila bergerak laju ke arah pantai dan boleh mencecah kelajuan pada 120km sejam, bersamaan dengan taufan kategori 1 di Atlantik.
Susulan itu, Biro Metereologi Australia (BOM) telah mengeluarkan amaran angin taufan untuk kawasan Gascoyne.
“Penduduk di pantai antara Coral Bay dan Lancelin dikehendaki bersiap sedia untuk tempoh waktu angin kuat yang mampu menyebabkan kerosakan besar pada kediaman dan harta benda serta hujan lebat yang membawa kepada banjir kilat,” kata BOM pada kelmarin.

Selain itu, penduduk di sepanjang pantai barat turut diarahkan bersiap sedia untuk berdepan dengan keadaan bahaya, hakisan pantai dan gelombang ribut.
Taufan tropika membadai pantai utara Australia setiap tahun.
Bagaimanapun, pantai di bahagian selatan tengah Australia tidak kerap mengalami taufan tropika itu, terutamanya sekuat Seroja. – Agensi


Persatuan Doktor-Doktor Johor sumbang ruang isolasi kepada HSI
Oleh KHAIRUL MOHD. ALI

11 April 2021, 5:13 pm
JOHOR BAHRU – Persatuan Doktor-Doktor Johor (PDDJ) menyumbang peranti ruang isolasi kepada Hospital Sultan Ismail (HSI) dalam usaha membantu hospital itu memerangi pandemik Covid-19 dengan lebih berkesan.
Presidennya, Dr. Ng Kim Fong berkata, ruang isolasi yang bernilai RM80,000 itu dihasilkan syarikat tempatan iaitu Joncan Composites Sdn. Bhd.
Menurutnya, ruang itu merupakan satu ruangan kerja berbentuk silinder yang memiliki tekanan negatif dan pintu tertutup.
“Kami percaya usaha memerangi pandemik Covid-19 akan berjaya bukan hanya dengan pematuhan kepada prosedur operasi standard (SOP), tetapi juga dengan akses kepada kemudahan berteknologi tinggi.
“Ruang isolasi ini dilengkapi dengan pelbagai peranti perubatan, dimana doktor dan paramedik berupaya melakukan rawatan kepada pesakit Covid-19 tanpa dibimbangi berlaku penyebaran wabak itu kepada pesakit lain,” katanya.
Beliau berkata demikian kepada pemberita selepas menghadiri Program Penyerahan Ruang Isolasi itu di HSI, di sini hari ini.

Turut hadir, Pengarah Bahagian Perkembangan Perubatan, Kementerian Kesihatan, Dr. Ahmad Razid Salleh dan Ketua Penolong Pengarah Kanan Bahagian Perubatan Kesihatan Johor, Dr. Sukhaila Daros.
PDDJ merupakan sebuah pertubuhan bukan kerajaan (NGO) yang ditubuhkan pada 2017 dan dianggotai doktor perubatan, ahli farmasi, jururawat, penuntut bidang perubatan serta masyarakat umum dari seluruh Johor.
Tambah Kim Fong, pihaknya berharap sumbangan itu akan dapat membantu usaha kerajaan dalam memerangi pandemik Covid-19 dengan lebih berkesan.-K! ONLINE


Agong, Raja Permaisuri Agong zahir ucapan takziah
Oleh ZULKIFLI MANZOR

11 April 2021, 3:12 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga bekas jaguh sukan menembak negara, Datuk Sabiamad Abdul Ahad.
Istana Negara dalam satu kenyataan berkata, baginda turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi suasana sedih dan pilu tersebut.
“Seri Paduka Baginda berdua amat menyanjung tinggi dan menghargai khidmat bakti, jasa serta pengorbanan Allahyarham kepada negara serta menyifatkan pemergian Allahyarham sebagai satu kehilangan besar khususnya kepada sukan menembak negara.
“Seri Paduka Baginda berdua mendoakan agar roh Allahyarham dicucuri rahmat oleh Allah S.W.T dan ditempatkan bersama para solihin,” kata kenyataan itu hari ini.
Kosmo! hari ini melaporkan bekas jaguh sukan menembak negara itu meninggal dunia akibat serangan jantung pada pukul 11 malam tadi.
Menurut Istana Negara, Allahyarham pernah mewakili negara ke Sukan Olimpik Los Angeles di Amerika Syarikat pada tahun 1984 dan beraksi sebagai penembak kebangsaan dari tahun 1981 sehingga bersara awal 90an.

Ketika zaman kegemilangannya, Allahyarham mengungguli acara Air Pistol di peringkat Asia Tenggara terutama dalam acara Central Pistol, Rapid Pistol dan Standard Pistol.
Allahyarham pernah meraih pingat emas untuk negara dalam acara 50m pistol lelaki individu di Sukan SEA 1983 di Singapura.
Sabiamad juga aktif selepas persaraaan, membantu sukan menembak sebagai jurulatih dan pengurus pasukan negara.
Allahyarham merupakan pengurus pasukan menembak Sukan SEA 2013 di Myanmar, Sukan SEA 2017 di Singapura dan Sukan Olimpik Rio 2016 di Brazil.
Allahyarham juga pernah menjadi Ahli Lembaga Yayasan Kebajikan Atlet Kebangsaan (Yakeb). – K! ONLINE


10,000 wanita bakal terima manfaat Mamacare
Oleh NUR SHARIEZA ISMAIL

11 April 2021, 4:19 pm
SEPANG – Seramai 10,000 wanita daripada kumpulan B40 bakal memperoleh manfaat  menerusi 1,000 Program Memperkasa Wanita dan Keluarga Untuk Menangani Tekanan melalui perkongsian kemahiran pengamal Mamacare yang dilaksanakan di seluruh negara tahun ini.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, usaha itu secara tidak langsung mengangkat nilai keupayaan wanita dalam dunia keusahawanan dan kemahiran psikososial.
“Keupayaan ini dapat saya katakan sebagai satu pendekatan daripada wanita untuk wanita dan keluarga kerana perkhidmatan ini ditawarkan oleh usahawan wanita untuk membantu wanita dan keluarga di luar sana bagi menangani tekanan, terutamanya dalam mendepani cabaran pandemik Covid-19.
“Justeru, menerusi program ini, kita cuba ketengahkan contohnya urutan tradisional Melayu tidak hanya sebagai rawatan alternatif, tetapi boleh membantu memberi keselesaan atau terapi daripada sebarang tekanan,” katanya pada majlis perasmian bengkel kejurulatihan program itu Pusat Latihan LKIM Camar Laut, Bagan Lalang di sini.
Hadir sama, Timbalan Pengerusi Lembaga Penduduk dan Pembangunan Keluarga Negara (LPPKN), Mastura Mohamad Darby dan Ketua Pengarah LPPKN, Abdul Shukur Abdullah.
Dalam program berkenaan, Rina turut menyampaikan Bantuan Khas Perbendaharaan PENJANA bernilai RM1.2 juta kepada Persatuan Mamacare Malaysia.

Rina berkata, sejak program itu diperkenalkan, pengamal Mamacare yang terlatih berpeluang menjana pendapatan dari RM500 sehingga RM20,000 sebulan.
Katanya, pada tahun lepas sahaja, pendapatan pengamal Mamacare itu mencecah hampir RM10 juta yang seterusnya memberi manfaat kepada 54,271 orang.
“Bagi memastikan perkhidmatan terbaik diberikan pengamal Mamacare, LPPKN telah membangunkan Standard Kemahiran Pekerjaan Kebangsaan bagi Diploma Kemahiran Malaysia Tahap 4 (DKM-4) Penjagaan Ibu Selepas Bersalin Mamacare yang diluluskan oleh Majlis Latihan Kemahiran Vokasional Malaysia,” katanya. – K! ONLINE.


Tambakan terbesar Pulau Pinang bermula bulan depan
Oleh MOHD SYALMIZI HAMID

11 April 2021, 2:30 pm
BALIK PULAU – Pembinaan pulau pertama bagi projek tambakan laut terbesar di negeri ini, Projek Tambakan Selatan Pulau Pinang (PSR) membabitkan tiga pulau buatan dekat Bayan Lepas di sini dijangka bermula pada bulan depan.
Timbalan Ketua Menteri 1, Datuk Ahmad Zakiyuddin Abdul Rahman berkata, selepas memulakan pembinaannya, Pulau A di perairan dekat Permatang Tepi Laut seluas 930 hektar dijangka disiapkan dalam tempoh kira-kira sembilan tahun.
“Lokasi pertama yang akan ditambak untuk membentuk tanah bagi pulau pertama iaitu Pulau A terletak kira-kira 600 meter dari Pulau Rimau dan lokasi paling hujung bagi tapak pulau itu terletak lebih kurang 4.6 kilometer.
“Ia terlibat dalam penambakan fasa pertama seluas 1,200 ekar (485 hektar) yang dijangka akan bermula pada Mei atau Jun tahun ini dan selesai pada 2027,” katanya kepada pemberita hari ini.
Beliau berkata demikian selepas mengadakan lawatan tapak tambakan Pulau A bersama media dan agensi kerajaan di perairan dekat Teluk Kumbar, Bayan Lepas di sini.
Sementara itu Ahmad Zakiyuddin berkata, pada lawatan itu, beliau berkesempatan menguji sebuah bot nelayan 90 kuasa kuda yang akan diberikan kepada tekong-tekong dari Permatang Damar Laut, Sungai Batu, Gertak Sanggul dan Teluk Kumbar yang terjejas dengan pelaksanaan projek itu.

Dalam pada itu, beliau berkata, kerajaan negeri memberi jaminan bahawa kerja penambakan akan dijalankan dengan mematuhi syarat-syarat Kajian Penilaian Kesan Alam Sekitar (EIA) yang telah diluluskan pada Jun 2019.
“Langkah-langkah kawalan alam sekitar akan dilaksanakan untuk meminimakan kesan pelaksanaan projek.
“Projek itu kini dalam tahap kerja awalan dan menanti kelulusan Pelan Pengurusan Alam Sekitar (EMP) daripada Jabatan Alam Sekitar untuk memulakan kerja penambakan,” katanya.
PSR yang dianggarkan menelan belanja RM11 bilion itu merupakan sebahagian daripada Pelan Induk Pengangkutan Pulau Pinang (PTMP) yang turut merangkumi depoh dan stesen transit aliran ringan (LRT), kawasan industri dan perumahan seluas kira-kira 1,821 hektar.
Tiga buah pulau dicadang dibangunkan yang dinamakan sebagai Pulau A seluas 930 hektar, Pulau B (566 hektar) dan Pulau C (323 hektar) yang dijangka siap kira-kira 25 tahun. – K! ONLINE


PDC hentian rehat rider Hulu Terengganu
Oleh NOOR HAYATI MAMAT

11 April 2021, 3:25 pm
HULU TERENGGANU – Pusat Khidmat Parlimen Hulu Terengganu dengan kerjasama Majlis Belia Daerah Hulu Terengganu (MBDHT) membina Pusat Penghantaran Prihatin (PDC) bagi menghargai sumbangan penghantar makanan atau rider di daerah tersebut.
Ahli Parlimen Hulu Terengganu, Datuk Rosol Wahid berkata, PDC yang dilengkapi penyaman udara dan kemudahan surau tersebut merupakan ruang buat penghantar makanan tersebut berehat sementara menunggu pesanan daripada pelanggan.
“Saya difahamkan daerah (Hulu Terengganu) ini mempunyai kira-kira 30 rider aktif dan sebelum ini mereka terpaksa menumpang teduh di merata-rata tempat untuk berehat sementara menunggu pesanan pelanggan.
“Sehubungan itu, kami mengambil inisiatif mewujudkan PDC ini sebagai pusat hentian untuk rider berkenaan berehat sebagai penghargaan kepada mereka,” katanya.
Terdahulu beliau ditemui selepas merasmikan PDC Parlimen Hulu Terengganu
yang terletak di pejabat MBDHT, Kuala Berang di sini hari ini. – K! ONLINE


JHEAIK pantau 71 tempat tumpuan kaki ponteng puasa
Oleh NORLIDA AKMAR IDROS

11 April 2021, 2:59 pm
ALOR SETAR – Jabatan Hal Ehwal Agama Islam Kedah (JHEAIK) akan memantau 71 lokasi di negeri ini yang menjadi tumpuan kaki ponteng puasa sepanjang Ramadan ini.
Pengerusi Jawatankuasa Agama, Pendidikan dan Sumber Manusia Kedah, Datuk Najmi Ahmad memberitahu, lokasi tersebut antaranya melibatkan restoran, gerai makan, kediaman serta kawasan sunyi tempat peniaga meletakkan kereta membawa makanan berbungkus.
“Paling banyak lokasi kaki ponteng ini adalah di daerah Kota Setar iaitu sebanyak 12 tempat diikuti Kuala Muda (11), Kubang Pasu (9), Bandar Baharu (6), masing-masing lima tempat di Pendang, Yan, Baling dan Kulim.
“Ia diikuti masing-masing empat tempat di Sik dan Langkawi, Padang Terap (3) dan Pokok Sena (2),” katanya pada sidang akhbar yang turut dihadiri Ketua Penolong Pengarah Bahagian Penguat Kuasa JHEAIK, Sheikh Radzi Abdul Muttalib di Wisma Darul Aman di sini hari ini.
Kata beliau, pemantauan dan rondaan oleh hampir 200 kakitangan JHEAIK yang memiliki kad kuasa akan terus dilakukan di lokasi terlibat dari semasa ke semasa. – K! ONLINE


1,739 kes baharu : kes Covid-19 melebihi 360,000
Oleh SITI A'ISYAH SUKAIMI

11 April 2021, 4:23 pm
PUTRAJAYA – Sebanyak 1,739 kes dilaporkan hari ini menjadikan jumlah kes Covid-19 kini mencecah 360,856 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor mencatatkan kes tertinggi sebanyak 535 kes, diikuti oleh Sarawak sebanyak 443 kes dan Sabah sebanyak 127 kes.
“Selain itu, Pulau Pinang (113 kes), Kelantan (98 kes), Kuala Lumpur (96 kes), Johor (67 kes), Melaka (59 kes), Perak (50 kes), Negeri Sembilan dan Kedah (masing-masing 40 kes), Terengganu (34 kes) dan Pahang (22).
“Putrajaya pula merekodkan 11 kes hari ini dan Labuan dengan empat kes baharu,” katanya pada ciapan Twitter di sini hari ini.
Ujarnya lagi, Perlis tidak melaporkan kes baharu pada hari ini. -K! ONLINE


Empat lelaki Pakistan cuba rasuah polis ditahan
Oleh OTHMAN YAHAYA

11 April 2021, 3:31 pm
SUNGAI PETANI – Empat lelaki Pakistan ditahan Suruhanjaya Pencegahan Rasuah Malaysia (SPRM) kerana cuba memberi rasuah wang tunai sebanyak RM150 kepada seorang anggota polis di sekatan jalan raya (SJR) di Kulim dekat sini semalam.
Warga asing berusia antara 22 hingga 41 tahun itu dicekup selepas didapati tidak mempunyai borang rentas negeri dari Pulau Pinang ke Kulim dekat sini.
Mereka kemudian ditahan di Pejabat SPRM Cawangan Sungai Petani kira-kira pukul 4.30 petang kelmarin bagi membantu siasatan.
Menurut sumber, mereka dipercayai cuba memberi rasuah kepada anggota polis sebagai dorongan untuk tidak dikenakan tindakan kerana tidak mempunyai borang rentas negeri.
“Pihak polis kemudian menyerahkan empat lelaki Pakistan itu kepada SPRM Sungai Petani pada semalam untuk siasatan lanjut,” katanya di sini hari ini.
Penolong Pendaftar Mahkamah Sungai Petani, Dalilah Ismail membenarkan seorang suspek berumur 32 tahun direman selama tiga hari bermula hari ini manakala tiga lagi rakannya berumur 22, 31 dan 41 tahun pula direman selama enam hari.

Sementara itu, Pengarah SPRM negeri, Datuk Shaharom Nizam Abd. Manap ketika dihubungi mengesahkan penahanan empat warga asing terbabit dan kes disiasat mengikut Seksyen 17(b) Akta SPRM 2009. – K! ONLINE


Cuepacs saran gaji minimum penjawat awam RM1,800 sebulan
Oleh ZULKIFLI MANZOR

11 April 2021, 3:04 pm
PETALING JAYA – Kongres Kesatuan Pekerja-pekerja Dalam Perkhidmatan Awam (Cuepacs) menyarankan kadar gaji minimum kakitangan kerajaan ditetapkan sebanyak RM1,800 sebulan.
Presidennya, Adnan Mat berkata, gaji permulaan sektor kerajaan RM1,200 sebulan tanpa mengambil kira lain-lain elaun jauh di bawah Pendapatan Garis Kemiskinan (PGK) negara iaitu RM2,208.
“Cuepacs merumuskan terdapat keperluan untuk kerajaan menyemak Sistem Saraan Malaysia (SSM) bagi memenuhi keperluan ekonomi dan kos sara hidup semasa.
“Kajian semula SSM ini perlu dilakukan dengan segera memandangkan skim tersebut tidak lagi relevan dengan persekitaran ekonomi semasa.
“Antara perkara yang perlu diberi penekanan adalah penetapan kadar gaji minimum RM1,800 sebulan,” katanya dalam satu kenyataan media hari ini.
Adnan berkata, Cuepacs juga mendapati tiada penambahan jawatan Gred 28 dan 40 sebagaimana kelulusan Pekeliling Perkhidmatan Bilangan 1 Tahun 2016.

Justeru, katanya, Cuepacs berharap kerajaan dapat menambah gred kenaikan pangkat itu agar motivasi dan pelaksanaan pekeliling benar-benar dilaksanakan. – K! ONLINE


Mayat lelaki terbakar ditemui dalam ladang kelapa sawit
Oleh MOHD SYALMIZI HAMID

11 April 2021, 3:44 pm
SEBERANG PERAI – Seorang lelaki ditemui mati dalam keadaan mayatnya terbakar di dalam ladang kelapa sawit berdekatan sebuah kilang di Jalan Bukit Panchor, Nibong Tebal di sini semalam.
Mayat dikenal pasti sebagai S. Sashi Kumar, 28, ditemui orang awam kira-kira pukul 6.50 petang sebelum memaklumkan kepada polis.
Ketua Polis Daerah Seberang Perai Selatan, Superintendan Lee Chong Chern berkata, mayat ditemui hangus terbakar dalam keadaan terlentang.
“Mayat masih berkasut semasa ditemui dengan pakaian terbakar selain terdapat kesan kebakaran pada pangkal pokok kelapa sawit kira-kira dua meter dari tempat mayat ditemui.
“Turut dijumpai di tempat kejadian adalah pemetik api dan botol mineral dipercayai diisi dengan minyak petrol,” katanya ketika dihubungi hari ini.
Chong Chern berkata, siasatan polis turut menemui sebuah kereta jenis Honda Accord berwarna biru kira-kira 15 meter daripada mayat.

“Keadaan kereta dipercayai milik si mati itu tersusun kemas dan tiada tanda tanda pergelutan berlaku selain tiada sebarang senjata yang dapat dikaitkan dengan kejadian itu.
“Kes diklasifikasikan sementara sebagai kematian mengejut sebelum keputusan bedah siasat memandangkan tiada unsur yang mencurigakan dan dipercayai si mati telah membunuh diri,” katanya lagi.


Tren DMU pacu ekonomi Pantai Timur
Oleh YATIMIN ABDULLAH

11 April 2021, 4:52 pm
PASIR MAS – Penggantian secara rasmi lokomotif dan koc penumpang kepada Tren Diesel Multiple Unit (DMU) dilihat mampu memacu sektor ekonomi di pantai timur khususnya kawasan pendalaman Kelantan dan Pahang pada masa hadapan.
Menteri Pengangkutan, Datuk Seri Wee Ka Siong berkata, DMU hadir dengan tawaran perkhidmatan lebih baik dan selesa kepada penduduk yang bergantung sepenuhnya kepada pengangkutan itu dalam urusan harian mereka.
Menurutnya, sebagai permulaan sebanyak lima buah DMU akan memulakan operasi melibatkan Tumpat-Gua Musang dan Gua Musang-Kuala Lipis.
“Kerajaan memperuntukkan RM380 juta untuk membeli 13 buah DMU. Pembelian ini merupakan hadiah dari kerajaan untuk warga pantai timur.
“Selain itu, DMU turut melibatkan laluan Kuala Lipis-Gemas (Negeri Sembilan),” katanya kepada pemberita selepas merasmikan Majlis Pelancaran DMU di Stesen Kereta Api Pasir Mas.
Hadir sama, Pengerusi Jawatankuasa Kerjaraya, Infrastruktur, Pengangkutan Dan Utiliti Negeri Datuk Azami Mohd. Nor dan Ahli Parlimen Pasir Mas, Ahmad Fadhli Shaari.

Terdahulu, Ka Siong itu bersama rombongan menaiki DMU dari Wakaf Bharu, Tumpat ke Pasir Mas bagi merasai dan melihat sendiri kemudahan itu.
Mengulas lanjut, Ka Siong berkata, DMU hadir dengan pelbagai kemudahan yang lebih canggih dan mesra pengguna termasuk orang kelainan upaya (OKU). – K! ONLINE.


Wanita jatuh dari tingkat 18 rupanya ditolak suami
Oleh NOOR HASLIZA NUSI

11 April 2021, 12:32 pm
GEORGE TOWN – Kematian seorang wanita yang mayatnya ditemui di atas bumbung bilik panel suis elektrik di Kondominium Bukit Awana, Ayer Itam di sini semalam terbongkar selepas suaminya mengaku menolaknya dari tingkap ruang tamu di aras 18.
Dalam kejadian kira-kira pukul 12.06 tengah malam itu, mayat, S. Primila, 35, yang bekerja sebagai ejen insuran dijumpai orang awam dalam keadaan terbaring dan berlumuran darah.
Ketua Polis Daerah Timur Laut, Asisten Komisioner Soffian Santong berkata, susulan kejadian tersebut pihaknya telah menahan suami mangsa berusia 35 tahun di lokasi kejadian selepas setengah jam kejadian berlaku.
Menurutnya, hasil soal siasat ke atas suspek yang bekerja sebagai tukang masak di sebuah kedai makan mengakui telah bertindak menolak mangsa setelah berlaku pergaduhan.
“Suspek turut berada di lokasi kejadian ketika itu. Hasil siasatan lanjut, dia membuat pengakuan menolak isterinya dari tingkap ruang tamu tingkat 18 kediaman mereka.
“Punca pergaduhan disebabkan suspek curiga si mati ada menjalinkan hubungan dengan lelaki lain,” katanya kepada pemberita hari ini.

Soffian memberitahu, pihaknya turut merampas dua buah telefon bimbit dan satu botol mengandungi ketulan kristal serta plastik lut sinar berisi daun kering dipercayai dadah yang digunakan suspek.
“Suspek yang didapati positif ganja kini ditahan reman selama enam hari sehingga 15 April ini bagi membantu siasatan mengikut Seksyen 302 Kanun Keseksaan,” ujarnya.
Tambahnya, bedah siasat ke atas mayat mangsa telah selesai dijalankan pada pukul 11.45 malam tadi dan pengecaman mayatnya dilakukan oleh anak saudaranya.
Kosmo! Online semalam melaporkan seorang wanita berusia 30-an ditemui mati selepas terjatuh dari tingkat 18 sebuah kondominium di Ayer Itam ke atas bumbung bilik panel suis Tenaga Nasional Berhad (TNB) di tingkat satu – K! ONLINE


Cermin kereta ditembusi objek keras
Oleh KHAIRUL MOHD. ALI

11 April 2021, 12:55 pm
KLUANG – Sepasang suami isteri berdepan detik cemas apabila cermin sisi kenderaan mereka ditembusi sebuah objek ketika sedang memandu di Jalan Kampung Batu 7, Renggam-Simpang Rengam, malam semalam.
Ketua Polis Daerah Kluang, Asisten Komisioner Low Hang Seng berkata, ketika kejadian pada pukul 7.40 malam itu, pasangan tersebut sedang dalam perjalanan menuju ke Kluang.
Jelasnya, objek yang menembusi cermin sisi kenderaan jenis Perodua Alza itu bagaimanapun masih belum dikenal pasti.
“Ketika pengadu sedang memandu di laluan berkenaan bersama isterinya, mereka terdengar bunyi hentakan kuat di tingkap sebelah kanan kereta.
“Pengadu memberhentikan kenderaan berhampiran sebuah premis dan membuat pemeriksaan sebelum mendapati cermin sisi kanan dan kiri retak serta terdapat kesan lubang tembus kecil disyaki akibat sesuatu ketulan keras,” katanya dalam satu kenyataan, di sini hari ini.
Hang Seng turut memberitahu, kejadian tersebut bagaimanapun tidak melibatkan sebarang kecederaan terhadap mangsa.

Tambah beliau, siasatan dijalankan dengan bantuan unit forensik dari Ibu Pejabat Kotinjen (IPK) Johor dan tidak menjumpai apa-apa serpihan peluru atau ‘bearing’ yang boleh dikaitkan dengan sebarang senjata.
“Bagaimanapun, siasatan akan terus dijalankan untuk mengenal pasti objek yang menyebabkan cermin kereta pengadu pecah dalam kejadian itu,” ujarnya.
Sehubungan itu katanya, kes disiasat di bawah Seksyen 427 Kanun Keseksaan dan jika sabit kesalahan boleh dijatuhi hukuman penjara tidak melebihi lima tahun atau denda atau kedua-duanya. -K! ONLINE


Rasuah RM300 kena denda RM10,000, penjara
Oleh KHAIRUL MOHD. ALI

11 April 2021, 2:25 pm
JOHOR BAHRU – Seorang lelaki dijatuhkan hukuman penjara selama satu hari beserta denda RM10,000 selepas mengaku bersalah di Mahkamah Sesyen, di sini hari ini kerana memberi rasuah sebanyak RM300 kepada seorang kakitangan kerajaan di Kluang, Oktober tahun lalu.
Tertuduh, Lee Chee Heng, 43, membuat pengakuan itu selepas pertuduhan dibacakan di hadapan Hakim Datuk Ahmad Kamal Arifin Ismail dalam bahasa Mandarin.
Berdasarkan kertas pertuduhan, tertuduh didakwa melakukan perbuatan itu di Kampung Paya Dalam Palembang, Kluang pada pukul 4.15 petang, 15 Oktober lalu.
Tertuduh didakwa memberi suapan sebanyak RM300 kepada Pembantu Penguatkuasa Majlis Perbandaran Kluang, Mohd. Firdaus Abd. Wahab agar tidak mengeluarkan kompaun atas kesalahan melakukan kerja tanah yang menyebabkan kekotoran.
Mahkamah kemudian menetapkan tertuduh dihukum dengan penjara sehari dan denda RM10,000 mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009.
Kes dikendalikan Pegawai Pendakwa SPRM, Yunus Mohamed manakala tertuduh diwakili peguam, T. Vijaya Sundram dan V. Kirthana Darshayinie.-K! ONLINE


Kelantan turut batal semua majlis rasmi kerajaan
Oleh MUHAMMAD AYMAN GHAFFA

11 April 2021, 1:47 pm
KOTA BHARU – Kerajaan Negeri Kelantan membatalkan semua majlis rasmi kerajaan yang melibatkan aktiviti berkumpul dan berhimpun berkuatkuasa serta-merta.
Setiausaha Kerajaan Negeri Kelantan, Datuk Nazran Muhammad berkata, perkara itu diputuskan menerusi Mesyuarat Jawatankuasa Kerja Keselamatan Negeri (JKKN) yang telah dipengerusikan oleh Menteri Besar Kelantan, Datuk Ahmad Yakob hari ini.
Katanya, menerusi mesyuarat itu, Menteri Besar telah membuat keputusan bahawa semua program dan majlis rasmi kerajaan yang melibatkan perhimpunan serta aktiviti berkumpul dibatalkan melainkan mesyuarat sahaja.
“Langkah ini diambil sebagai satu usaha untuk membendung penularan Covid-19 di negeri Kelantan.
“Pembatalan ini berkuatkuasa serta-merta sehingga diberitahu kelak,” katanya dalam satu surat rasmi kepada semua semua ketua jabatan di Kelantan. K! ONLINE.


Thailand sudah beri lebih setengah juta dos vaksin Covid-19 kepada rakyat
Oleh KOSMO!

11 April 2021, 2:02 pm
BANGKOK – Lebih setengah juta dos vaksin Covid-19 telah diberikan kepada rakyat Thailand di seluruh negara, kata seorang pegawai kesihatan semalam.
Wakil jurucakap kerajaan, Traisuree Taisaranakul mengatakan bahawa 1,038,256 dos vaksin telah diedarkan ke hospital dan pusat perubatan di negara ini, lapor akhbar Bangkok Post, hari ini.
Pecahan penerima vaksin terbahagia kepada dua iaitu 952,205 dos adalah vaksin AstraZeneca dan baki 86, 060 merupakan vaksin Sinovac.
Sejak permulaan program vaksinasi negara itu pada 28 Februari hingga 9 April,  sebanyak 537,380 dos diberikan di 77 wilayah Thailand.
Daripada jumlah tersebut, 470,301 telah menerima dos pertama sementara 67,079 yang lain telah mendapat kedua-dua dos vaksin yang ditetapkan.
Sebilangan besar penerima vaksin ialah petugas kesihatan.

Wilayah yang mencatat jumlah penerima vaksin tertinggi adalah Bangkok iaitu seramai 113,367.
Bagaimanapun, angka ini masih mewakili kurang dari 1 peratus populasi ibu kota yang dianggarkan melebihi 10 juta penduduk.
Bagi mencapai status kelompok vaksinasi,  sekitar 70 peratus penduduk perlu mempunyai antibodi terhadap Covid-19. – Agensi


Sedar sikit kaki pijak atas tanah mana – Sarimah Ibrahim
Oleh MOHD. HAIKAL ISA

11 April 2021, 1:06 pm
PETALING JAYA – Di mana bumi dipijak, di situ langit dijunjung.
Itu peribahasa yang sesuai bagi menggambarkan luahkan selebriti versatil, Che Puan Sarimah Ibrahim berhubung isu tidak tahu berbahasa Melayu dalam kalangan segelintir orang Malaysia yang sedang hangat diperkatakan dalam Twitter.
Wanita kelahiran Dublin, Ireland itu menegaskan, sesiapa sahaja yang berpihak di bumi Malaysia seharusnya sedar diri, berasa bangga dan tidak malu untuk bertutur dalam bahasa Melayu.
 “Apa pulak cerita tak nak cakap BM kononnya tak cukup ‘atas’.
“Helo, cuba sedar sikit kaki tu berpijak di ‘atas’ tanah mana! OMG! Kita patut bangga!,” tempelaknya dalam satu ciapan dalam Twitter.
Sarimah, 43, juga tampil mempersoalkan kerelevanan sesetengah rakyat Malaysia yang berasakan pertuturan dalam bahasa Melayu seperti tiada kelas.

“Saya tak tahu tentang orang lain tapi saya berasa sangat bangga apabila bercakap dalam bahasa Melayu (BM). Saya hanya bersekolah lima tahun di sekolah kebangsaan (SK) dan selebihnya di luar negara,” katanya yang cukup sinonim sebagai hos Anugerah Juara Lagu ketika di puncak populariti.
Pengacara, pelakon dan penyanyi Malaysia berbintang Aquarius kacukan Melayu-Irish itu mengakui menjadikan bahasa Melayu sebagai bahasa pertuturan sehariannya bersama rakan-rakan.
“Tengok saya  cakap dengan penuh BM bersama rakan-rakan saya. Gua memang suka wei, bangga siut,” ciap Sarimah yang pernah mendapat pendidikan awal di Emirates International School, Dubai dan Wesley College Dublin.
Pencapaian akademik tertingginya ialah Advanced Dip. Psychology (HELP University & College of Applied Arts Singapore).
Sarimah kini bergelar ibu kepadaTunku Sofia Najihah, 2, hasil perkahwinannya dengan dengan cucu Yang di-Pertuan Besar Negeri Sembilan ke-10, Tunku Nadzimuddin Tunku Mudzaffar atau Tunku Jamie pada 2 April 2015.
Terdahulu, segelintir netizen mencetuskan provokasi di Twitter yang bermula dengan ciapan seorang pengguna laman sosial menceritakan pengalamannya berdepan seorang wanita berketurunan Cina yang tidak faham pertuturannya ketika sedang menaiki lif.
TANGKAP layar perdebatan netizen dalam Twitter berhubung isu penggunaan bahasa Melayu.
Ciap individu tersebut: “Dalam lif, ada perempuan Cina masuk. Sebagai seorang lelaki budiman, saya tanya: ‘Tingkat mana, cik?’”
Wanita itu membalas: “Sorry I don’t understand what are you saying (Maaf saya tidak faham apa yang anda katakan)”
Lebih mengeruhkan keadaan apabila seorang lagi pengguna Twitter bertindak membalas (sub-tweet) ciapan berkenaan dengan mengatakan, bawah Perlembagaan Persekutuan, tiada keperluan langsung rakyat Malaysia untuk bercakap bahasa Melayu.
“There is no requirement for a Malaysian to speak Malay – at all. (Tiada keperluan untuk rakyat Malaysia bercakap bahasa Melayu langsung)
“Zero. As long as you have a blue IC, you are a citizen of Malaysia. (Kosong. Selagi anda ada kad pengenalan berwarna biru, anda warganegara Malaysia).
Pengguna Twitter itu turut mendakwa, idea untuk rakyat Malaysia yang bukan berbangsa Melayu bercakap dalam BM ialah sesuatu yang dimulakan oleh bekas Perdana Menteri, Tun Mahathir Mohamad ketika pemerintahan pertamanya.
“Ironinya, dia (Tun) tidak langsung seorang Melayu – dia orang India,” ciap individu itu dengan yakin. – K! ONLINE


Bengkel cat kenderaan musnah terbakar
Oleh ASLIZA MUSA

11 April 2021, 1:52 pm
IPOH – Sebanyak 14 buah kereta dan sebuah motosikal musnah dalam kebakaran sebuah bengkel mengecat kenderaan di Pengkalan 1, Pasir Puteh di sini, semalam.
Tiada kemalangan jiwa dilaporkan dalam insiden itu.
Pusat Gerakan Operasi (PGO) Bomba dan Penyelamat Perak dalam satu kenyataan berkata, pihaknya menerima panggilan kecemasan berhubung kejadian itu pada pukul 8.31 malam.
Katanya, sepasukan anggota dari Balai Bomba dan Penyelamat (BBP) Pasir Puteh segera digerakkan ke lokasi bagi menjalankan kerja-kerja memadam kebakaran.
“Setibanya di lokasi kejadian, kita mendapati kebakaran melibatkan sebuah bengkel mengecat kenderaan yang musnah 70 peratus.
“Sebanyak 14 kereta pelbagai model dan sebuah motosikal yang ada di dalam premis itu musnah terbakar,” katanya. – K! ONLINE.


Bayi lelaki ditinggal dengan nota ringkas
Oleh NOOR HASLIZA NUSI

11 April 2021, 1:10 pm
GEORGE TOWN – Seorang bayi lelaki yang masih bertali pusat ditemui ditinggalkan di hadapan pintu pejabat Persatuan Perkembangan Kesihatan Keluarga Pulau Pinang di Jelutong di sini semalam.
Bayi yang dibalut dengan kain tuala berwarna hijau muda itu dijumpai seorang lelaki berusia 43 tahun kira-kira pukul 7.40 malam.
Turut ditemui berdekatan bayi berkenaan adalah sekeping kertas yang tertera nota berbunyi, ‘Tolong jaga budak ini’.
Ketua Polis Daerah Timur Laut, Asisten Komisioner Soffian Santong berkata, siasatan lanjut mendapati pengadu menemui bayi tersebut sebaik mahu membuka pintu premis dari dalam.
Menurutnya, lelaki tersebut kemudiannya membawa masuk bayi itu ke dalam premis dan memakaikan lampin pakai buang, pakaian serta diberi susu formula oleh seorang wanita.
“Pengadu memaklumkan yang dia ke situ untuk bertemu rakan-rakan lamanya. Dia tidak menyangka menemui bayi yang berada dalam keadaan baik dan tidak menangis itu.

“Pihak polis yang hadir ke lokasi kejadian bagaimanapun telah menyerahkan bayi tersebut kepada pihak hospital untuk rawatan lanjut serta pemantauan rapi,” katanya di sini hari ini.
Beliau berkata, penimbulan cap jari pada nota yang ditinggalkan bersama bayi telah dibuat termasuk meneliti rakaman sistem televisyen litar tertutup (CCTV) berhampiran lokasi kejadian.
Justeru katanya, orang ramai yang mempunyai maklumat berkaitan kejadian itu diminta menghubungi pegawai penyiasat di talian 019-473 5105 atau melaporkan di balai polis berhampiran. – K! ONLINE


11 kontena kapal kargo terbakar
Oleh ISKANDAR SHAH MOHAMED

11 April 2021, 1:00 pm
SHAH ALAM – Sebanyak 11 kontena yang berada dalam sebuah kapal kargo terbakar kira-kira 15 batu nautika dari perairan Pulau Carey, Banting, sejak Rabu lalu.
Usaha pemadaman dijalankan bomba selepas menerima maklumat mengenai kebakaran itu pada pukul 5.38 petang.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya sehingga kini masih giat menjalankan operasi pemadaman ke atas kontena berkenaan.
Katanya, pemeriksaan mendapati semua kontena itu antaranya berisi kain sintetik, perabot kayu, plastik resin dan bahan kimia sodium karbonat.
“Kebakaran lima daripada kontena itu berjaya dipadamkan sepenuhnya manakala tiga lagi masih dalam proses pemadaman.
“Tiga lagi kontena bagaimanapun tidak dibuka kerana dalam proses penyejukan (sodium karbonat),” katanya dalam kenyataan di sini, hari ini.

Kata Norazam, pihaknya turut akan membuka enam kontena lain bagi memastikan sama ada berlaku kebakaran atau sebaliknya.
“Operasi setakat ini berjalan lancar dan sebarang perkembangan lanjut akan dimaklumkam kelak,” katanya.
Tambah beliau, selain JBPM, operasi itu disertai Tentera Laut Diraja Malaysia (TLDM), Agensi Penguatkuasaan Maritim Malaysia (APMM) dan Pasukan Polis Marin (PPM).
Terdahulu, Lembaga Pelabuhan Kelang (LPK) dalam satu kenyataan berkata, kapal MV Interasia Catalyst sepanjang 260 meter itu berlepas dari Pelabuhan Klang, pada pukul 1 pagi, 4 April lalu, untuk ke Cochin, India.
Namun, pada 5 April, ejen kapal itu memaklumkan terdapat asap yang keluar dari sebilangan kontena di dek kapal dan kapten kapal meminta untuk berpatah balik ke Pelabuhan Klang.
Berikutan kebakaran itu terbatas di kawasan dek yang mempunyai 35 kontena dan empat kapal pemadam kebakaran digunakan untuk membantu 24 anggota, usaha memadam kebakaran diteruskan dan kapal tidak berada dalam keadaan bahaya. – K! ONLINE.


Warga emas maut diseret tiga kilometer
Oleh ABDUL RASHID ABDUL RAHMAN

11 April 2021, 1:38 pm
TEMERLOH – Seorang warga emas maut selepas motosikal ditunggangnya berlanggar dengan sebuah pacuan empat roda di Kilometer 10 Jalan Jerantut-Temerloh di sini semalam.
Dalam kejadian kira-kira pukul 8 pagi itu mangsa, Abu Samah @ Mohd Tahir Singah, 80, yang menunggang motosikal jenis Honda EX-5 diseret sejauh kira-kira tiga kilometer oleh kenderaan jenis Nissan Frontier terbabit.
Ketua Polis Daerah Temerloh, Asisten Komisioner Mohd. Yusri Othman berkata, semasa kejadian mangsa yang berasal dari Kampung Tan Sri Yahya, Temerloh dalam perjalanan dari arah Jerantut ke Temerloh.
“Apabila sampai di tempat kejadian penunggang motosikal dipercayai hendak masuk simpang di sebelah kanan dan semasa membelok sebuah jip dari arah bertentangan melanggar bahagian sisi sebelah kiri motosikal.
“Kenderaan berkenaan kemudiannya mengheret mangsa sejauh kira-kira tiga kilometer sebelum (mangsa) jatuh di atas jalan dan meninggal dunia di tempat kejadian,”katanya di sini, hari ini.
Menurut Mohd. Yusri, mangsa menggalami kecederaan di muka sebelah kiri luka, patah bahu kiri, patah tulang rusuk dan patah kaki kiri.

Dalam pada itu katanya, kes tersebut disiasat mengikut Seksyen 41 Akta Pengangkutan Jalan 1987 dan siasatan masih giat dilakukan.
Katanya, berdasarkan siasatan pacuan empat roda berkenaan dipandu seorang warga Indonesia yang membawa dua penumpang warga Bangladesh. – K! ONLINE.


Seramai 956,723 individu telah divaksin
11 April 2021, 12:26 pm
PETALING JAYA – Seramai 956,723 individu telah menerima suntikan vaksin Covid-19 di bawah Program Imunisasi Covid-19 Kebangsaan (PICK) sehingga pukul 11.59 malam semalam.
Jawatankuasa Khas Jaminan Akses Bekalan Vaksin COVID-19 (JKJAV) menerusi Twitter berkata, seramai 571,472 individu telah menerima suntikan bagi dos pertama sementara bagi dos kedua pula seramai 385,251.
“Selangor mencatatkan jumlah tertinggi dengan 76,612 penerima dos pertama diikuti Sarawak (59,531) dan Sabah (54,058). Bagi dos kedua, didahului Selangor dengan (52,133) , Perak (41,348) dan Sabah (41,029),” katanya.
Dalam pada itu, JKJAV turut memaklumkan sehingga pukul 11.59 malam semalam, seramai 8,443,581 atau 34.8 peratus telah berdaftar untuk menerima suntikan vaksinasi Covid-19.
“Selangor mencatatkan jumlah pendaftaran yang tertinggi iaitu sebanyak 2,263,133, diikuti Johor (1,069,750), Sarawak (709,818), Kuala Lumpur (689,487), Perak (622,074) dan Pulau Pinang (589,152),” ujarnya.
JKJAV turut memberitahu fasa kedua akan bermula dalam masa yang terdekat dan orang ramai yang masih belum membuat pendaftaran untuk mendapatkan vaksin Covid-19 boleh mendaftar melalui MySejahtera, laman web JKJAV di www.vaksincovid.gov.my atau hubungi Talian Pendaftaran Vaksinasi Covid-19 Kebangsaan di 1800-888-828.

Program Imunisasi Covid-19 Kebangsaan (PICK) dilancarkan pada 24 Februari lalu dengan Perdana Menteri, Tan Sri Muhyiddin Yassin menjadi individu pertama disuntik vaksin keluaran Pfizer-BioNTech. – K! ONLINE


Video tular tertidur dalam majlis, Timbalan Menteri mohon maaf
Oleh ZAKKINA WATI AHMAD TARMIZI

11 April 2021, 12:22 pm
SEREMBAN –  Susulan video tular di media sosial Timbalan Menteri Kerja Raya, Datuk Eddin Syazlee Shith telah memohon maaf kerana tertidur pada sebuah majlis yang graduasi yang dihadirinya semalam.
Menurut Pegawai tugas-tugas khasnya, Farahiah Zubir , beliau (Eddin Syazlee) sebenarnya terlalu keletihan dan kurang sihat.
“Bagaimanapun, bagi memenuhi undangan jemputan beliau gagahkan diri untuk hadir.
“Pada majlis berkenaan, Eddin telah meluluskan pemasangan penghawa dingin untuk dewan Sekolah Menengah Sains Kuala Pilah dan juga menyumbang sedikit dana untuk membantu pihak sekolah memperoleh bas untuk kegunaan pelajar,” katanya dalam satu kenyataan di sini hari ini.
Video berkenaan turut menunjukkan Ahli Parlimen Kuala Pilah itu dikejutkan oleh pengawal peribadinya yang berada di bawah pentas ketika kejadian.
Hari ini, tular sebuah video berdurasi satu minit empat saat di media sosial memaparkan Eddin Syazlee tertidur ketika menghadiri majlis khatam Al-quran dan graduasi huffaz kali ke-5 Sekolah Menengah Agama Sains Kuala Pilah di sebuah hotel di Seremban.

Video tersebut turut memaparkan itu dua individu yang berada di atas pentas cuba mengejutkan beliau namun gagal sebelum seorang lelaki iaitu pengawal peribadinya mengejutkannya lalu bangun dan meneruskan majlis. K! ONLINE


Iklan jawatan pengasuh tawar gaji RM413,500 setahun
Oleh KOSMO!

11 April 2021, 12:30 pm
SAN FRANCISCO, CALIFORNIA – Sebuah keluarga hartawan menawarkan pekerjaan sebagai pengasuh kanak-kanak dengan gaji AS$100,000 setahun (RM413,500) kepada mereka yang berminat mengisi kekosongan tersebut, lapor akhbar New York Post kelmarin.
Dalam iklan jawatan kosong oleh sebuah firma pengambilan pekerja Louer itu, keluarga tersebut mencari tiga pengasuh sepenuh masa untuk menjaga dua anak mereka, seorang bayi dan seorang kanak-kanak.
Jawatan itu memerlukan setiap pengasuh bekerja secara bergilir selama 12 jam serta tinggal di rumah agam keluarga itu di Presidio Heights, Napa.
Calon yang ingin mengisi kekosongan jawatan itu perlu mempunyai pengalaman meluas dalam bidang perkembangan kanak-kanak serta mampu mendidik kanak-kanak itu tentang adab dan etika.
Selain itu, calon juga mestilah seorang yang mempunyai peribadi santai dan ceria.
Antara tugas yang perlu dilakukan adalah memasak, membersih, mencuci serta berada bersama kanak-kanak tersebut ketika keluarga itu bercuti.

Ia termasuk ketika keluarga itu melawat beberapa kediaman mereka yang terletak di seluruh Amerika Syarikat selama 10 minggu dalam setahun.
Selain itu, pengasuh juga perlu menyokong setiap aspek perkembangan sosial dan intelektual kanak-kanak tersebut daripada bermain permainan, membuat aktiviti seperti permainan.
Iklan tersebut bagaimanapun kini telah dipadam oleh Louer meskipun terdapat beberapa jawatan hampir sama yang diiklankan.
Laman web itu pada masa ini menyenaraikan lebih 12 jawatan pembantu domestik yang menawarkan gaji sebanyak AS$100,000 (RM413,500) atau lebih tinggi dalam setahun. – Agensi


Meteor HG dinobatkan sebagai juara sulung PUBGM
Oleh MUHAMAD ARDIE PUTRA SUHAIMI

11 April 2021, 11:40 am
AKSI pusingan akhir Kejohanan Malaysia Esports Series (MES) 2021 kategori PlayerUnknown’s Battleground Mobile (PUBGM) yang menawarkan hadiah keseluruhan sebanyak RM40,000 berlangsung dengan cukup sengit malam kelmarin.
Sepanjang lebih empat jam bertarung di semua empat peta PUBGM seperti Erangel, Vikendi, Sanhok dan Miramar, pencarian juara edisi pertama Kejohanan MES akhirnya menjadi milik pasukan Meteor HG.
Skuad Meteor HG berjaya meraih 53 mata untuk meraih kemenangan tipis sekali gus menafikan cabaran sengit yang diberikan oleh dua pencabar terdekat, FE Terminator di tempat kedua (52 mata) dan Arov Detonatorz (51 mata).
Kemenangan tersebut membolehkan pasukan Meteor HG membawa pulang hadiah utama iaitu wang tunai sebanyak RM15,000.
Meteor HG dalam satu kenyataan mengakui sangat berbangga dapat menjuarai Kejohanan MES edisi 2021 selain percaya ini adalah permulaan yang baik untuk pasukan.
“Syukur, alhamdulillah. Meskipun tidak sampai setahun ditubuhkan, pasukan Meteor HG berjaya meraih gelaran juara Kejohanan MES yang cukup berprestij.

“Apa yang pasti, ini baru permulaan dan saya harap kami akan terus fokus untuk mengharungi kejohanan-kejohanan utama selepas ini,” kata pasukan itu dalam satu kenyataan.
Sementara itu, kapten kepada pasukan FE Terminator, Muhammad Ridzuan Talib mengakui sangat teruja dengan pencapaian pasukan selain menganggap status naib juara adalah sesuatu yang boleh dibanggakan.
“Kami berpuas hati dengan permainan pasukan pada pusingan akhir dan mengenai pungutan mata adalah sesuatu yang sukar untuk dijangka.
“Namun, saya percaya semua sudah memberikan yang terbaik dan bukan rezeki kami untuk bergelar juara. Apa yang pasti kami tidak akan mengalah dan akan terus meningkatkan prestasi dari masa ke semasa,” katanya.


Lima premis bitcoin diserbu, rampasan bernilai RM380,000
Oleh NOR AINNA HAMZAH

11 April 2021, 12:07 pm
JEMPOL – Lima premis bitcoin diserbu dalam Op Bitcoin Operasi Bersepadu oleh Ibu Pejabat Polis Daerah (IPD) Jempol dan pasukan seal Tenaga Nasional Berhad (TNB) Selatan di tiga lokasi berasingan, di sini, semalam.
Dalam intipan serta serbuan dari pukul 10.30 pagi hingga 11.30 mlm, polis berjaya merampas 190 unit mesin perlombongan bitcoin jenis Aintminer D9i dengan nilai anggaran rampasan RM380,000.
Menurut Ketua Polis Daerah Jempol, Superintendan Hoo Chang Hook, kesemua rampasan telah di bawa balik ke IPD Jempol untuk tindakan lanjut dan usaha mengesan pemilik premis akan di lakukan bagi membantu siasatan.
“Sindiket terbabit dikesan menyasarkan bangunan sunyi sebagai premis dan melakukan penyambungan haram keatas bekalan elektrik bagi tujuan operasi.
“Modus operandi sindiket ini menggunakan premis tingkat atas sebagai kegiatan perlombongan Bitcoin bagi mengelakkan disedari pihak berkuasa,” katanya dalam satu kenyataan, di sini, pagi ini.
Chang Hook berkata, kesemua premis ini dipercayai beroperasi antara dua hingga empat bulan sehingga menyebabkan TNB mengalami kerugian sebanyak RM216,487.

“Antara lokasi serbuan ialah di Pusat Perniagaan Ara Bandar Ioi, Pusat Komersil Bahau dan Pusat Perniagaan Seraya.
“Kes ini disiasat di bawah Seksyen 379 Kanun Keseksaan kerana curi bekalan elektrik, 427 Kanun Keseksaan iaitu perbuatan khianat dan Seksyen di bawah Akta Bekalan Elektrik 1990. K! ONLINE


Datuk cabul cucu didakwa
Oleh KHAIRUL MOHD. ALI

11 April 2021, 11:46 am
JOHOR BAHRU – Seorang warga emas didakwa di Mahkamah Sesyen sini hari ini atas dua pertuduhan melakukan perbuatan amang seksual kepada cucu perempuannya yang berusia 8 tahun pada awal Mac tahun ini.
Tertuduh yang berusia 74 tahun membuat pengakuan tidak bersalah selepas kedua-dua pertuduhan dibacakan di hadapan Hakim, Wan Mohd. Norisham Wan Yaakob dalam bahasa Mandarin.
Berdasarkan kertas pertuduhan, tertuduh yang tidak bekerja didakwa melakukan kedua-dua kesalahan itu di sebuah rumah di Skudai di sini pada pukul 6 petang, 6 Mac 2021.
Bagi pertuduhan pertama, dia didakwa telah melakukan amang seksual terhadap mangsa dengan membuat kanak-kanak itu menyentuh mana-mana bahagian tubuh badan kanak-kanak itu sendiri.
Bagi kesalahan itu, dia didakwa mengikut Seksyen 14(c) Akta Kesalahan-Kesalahan Seksual Terhadap Kanak-Kanak 2017 (Akta 792).
Sementara itu, dalam pertuduhan kedua, tertuduh didakwa telah melakukan amang seksual ke atas mangsa.

Bagi kesalahan itu pula, tertuduh didakwa mengikut Seksyen 14(d) Akta Kesalahan-Kesalahan Seksual Terhadap Kanak-Kanak 2017 (Akta 792).
Mahkamah memutuskan untuk tidak membenarkan ikat jamin ke atas tertuduh dengan alasan tertuduh dan mangsa tinggal di rumah sama kerana dibimbangi tertuduh akan mengganggu mangsa.
Wan Mohd. Norisham kemudian menetapkan tarikh 2 Jun untuk sebutan semula kes dan beliau turut meminta tertuduh mendapatkan khidmat peguam.
Kes dikendalikan Timbalan Pendakwa Raya, Edelynn Wong. -K! ONLINE


Kelantan batal bazar Ramadan, Aidilfitri
Oleh ROSLIZA MOHAMED

11 April 2021, 12:18 pm
KOTA BHARU – Kerajaan negeri Kelantan membuat keputusan membatalkan bazar Ramadan dan bazar Aildilfitri seluruh negeri pada tahun ini berikutan peningkatan kes Covid-19 sejak beberapa hari lepas.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin memaklumkan perkara berkenaan menerusi status di akaun Facebooknya hari ini.
Dr. Izani berkata, Program Madinah Ramadan juga ditukar menjadi Pusat Kuarantin dan Rawatan Covid-19 Berisiko Rendah (PKRC) sebagai ikhtiar demi membendung penularan wabak berkenaan.
Madinah Ramadan merupakan satu program melibatkan solat tarawih berjemaah, berbuka puasa, sahur, penyampaian sumbangan fakir miskin, tazkirah dan bicara keilmuan.
Dr. Izani Husin memaklumkan perkara berkenaan menerusi status di akaun Facebooknya hari ini.
Program itu merupakan acara tradisi dijalankan di negeri Kelantan sepanjang Ramadan.
Berdasarkan rekod, Kelantan mencatatkan sebanyak 171 kes Covid-19 semalam dan berada di kedudukan ketiga tertinggi selepas Sarawak dan Selangor.

Pada masa sama, satu kluster baharu dicatakan iaitu Kluster Bandar Baru Kubang Kerian yang membabitkan tempat kerja di daerah Tumpat, Bachok, dan Kota Bharu.
Sebelum ini, Menteri Besar Kelantan, Datuk Ahmad Yakob membenarkan bazar Ramadan beroperasi sepanjang bulan puasa ini dengan jumlah kapasiti penjual dan pembeli yang bersesuaian dengan lokasiz
Pelaksanaan bazar juga perlu mengikut prosedur operasi standard (SOP) ditetapkan kerajaan dan penjual hanya dibenarkan melayan dua orang pelanggan pada satu-satu masa. – K! ONLINE


Eksekutif produksi rasuah kakitangan MPK
Oleh KHAIRUL MOHD. ALI

11 April 2021, 11:58 am
JOHOR BAHRU – Seorang eksekutif produksi mengaku tidak bersalah di Mahkamah Sesyen di sini hari ini atas dakwaan merasuah seorang kakitangan kerajaan sebanyak RM3,000 di Kluang, tahun lalu.
Tertuduh, Wong Xin Wei, 30, membuat pengakuan itu selepas pertuduhan dibacakan di hadapan Hakim Datuk Ahmad Kamal Arifin Ismail.
Berdasarkan kertas pertuduhan, dia didakwa melakukan perbuatan itu di Pejabat Penguatkuasaan dan Keselamatan, Majlis Perbandaran Kluang, pada 13 Julai 2020 memberikan suapan RM3,000 kepada ejen kerajaan, Nik Ekbar Effendi Nik Sazali.
Tertuduh didakwa melakukan suapan itu sebagai dorongan untuk membatalkan kompaun bagi kesalahan mendirikan struktur bangunan tanpa kebenaran majlis.
Bagi kesalahan tersebut, dia dituduh mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009.
Mahkamah kemudian memberikan jaminan berjumlah RM8,000 dengan seorang penjamin warga tempatan beserta syarat tambahan pasport diserah kepada mahkamah dan tertuduh perlu lapor diri di pejabat SPRM Kluang setiap 2 haribulan sepanjang kes berlangsung.

Ahmad Kamal Arifin kemudian turut menetapkan tarikh sebutan semula kes pada 26 April ini. -K! ONLINE


Netizen simpati Timbalan Menteri tertidur atas pentas
Oleh ZULKIFLI MANZOR

11 April 2021, 11:53 am
PETALING JAYA – Satu rakaman video berdurasi 45 saat menunjukkan seorang Timbalan Menteri tertidur dalam satu majlis penyampaian anugerah tular di media sosial hari ini.
Dalam rakaman video tersebut beberapa individu dilihat terpaksa mengambil masa sebelum dapat mengejutkan Timbalan Menteri yang tertidur di atas pentas.
Beliau dipercayai berada dalam satu majlis graduasi sebagai jemputan rasmi kerana turut menyarung jubah konvokesyen.
Pada 11 November 2019, Ahli Parlimen dari Negeri Sembilan itu pernah dilaporkan pitam di tempat duduk ketika persidangan Dewan Rakyat berlangsung.
Sebilangan netizen melahirkan rasa simpati di atas keadaan Timbalan Menteri itu yang berkemungkinan terlalu kepenatan atau disebabkan oleh faktor kesihatan. – K! ONLINE


Kereta kena langgar, Mila terselamat dalam kemalangan
Oleh MOHAMMAD SHAHEMY AZMI

11 April 2021, 12:14 pm
PETALING JAYA – Penyanyi dan usahawan katering, Mila Jirin bernasib baik apabila terselamat dalam satu kemalangan selepas kereta yang dinaikinya bersama keluarga dilanggar sebuah kenderaan lain.
Menerusi satu hantaran yang dimuat naik dalam Instagramnya, Mila atau nama sebenarnya Norsyarmilla Jirin berkongsi keadaan kereta miliknya yang mengalami calar pada bahagian sisi pintu penumpang belakang kenderaan.
“Kena langar semalam. Si pelanggar bawa laju macam nak pergi perang! Nasib baiklah si pelanggar baik budi pekerti.
“Saya dan suami maafkan dia. Tidak sengaja sebab nak cepat untuk makan malam dengan keluarga,” tulisnya.
Dalam hantaran sama, bekas juara Akademi Fantasia musim kelima (AF5) itu turut memanjatkan rasa syukur kerana dilindungi Allah SWT.
“Alhamdulillah Allah SWT lindungi saya dan keluarga. Buat semua yang memandu, hati-hatilah ya. Bahaya bawa laju-laju,” ujarnya sambil meninggalkan emoji berwajah sedih.

Berdasarkan tanda lokasi yang dikongsikan dalam Instagramnya, difahamkan kejadian tersebut berlaku di Johor Bahru, Johor. – K! ONLINE


Pokok tumbang sekitar ibu kota
Oleh EDDY AQMAL MOHAMED HAMIDI

12 April 2021, 9:20 pm
PETALING JAYA – Sebanyak empat kejadian pokok tumbang telah dilaporkan di sekitar ibu negara susulan hujan lebat dan angin yang kuat sejak petang tadi.
Jabatan Bomba dan Penyelamat Malaysia (JBPM) Kuala Lumpur menerusi satu kenyataan berkata, pihaknya menerima laporan pokok tumbang pertama pada pukul 6.23 petang di Taman Rama-rama Cenderasari, Bukit Aman, Kuala Lumpur.
“Seramai enam anggota dan seorang pegawai dari Balai Bomba dan Penyelamat (BBP) Jalan Hang Tuah telah dikejarkan ke lokasi untuk membantu mengalihkan pokok tumbang yang menghalang laluan dan kejadian tidak melibatkan sebarang mangsa.
“Panggilan kedua pula pada pukul 6.39 petang di Jalan Perkasa, Taman Maluri, Kuala Lumpur dan sepasukan anggota serta pegawai dari BBP Pudu telah dikerahkan ke lokasi bagi membantu mengeluarkan seorang wanita bersama empat kanak-kanak yang terperangkap selepas rumah mereka ditimpa pokok tumbang namun tiada sebarang kecederaan dilaporkan,” katanya.
Difahamkan, kejadian pokok tumbang turut mengakibatkan kerosakan ke atas beberapa buah kenderaan milik orang awam yang diparkir di bahu-bahu jalan namun tiada sebarang mangsa atau kecederaan dilaporkan.
Tambah kenyataan itu, pihak JBPM Kuala Lumpur seterusnya menerima panggilan berhubung kejadian pokok tumbang pada pukul 6.57 petang di Pondok Polis Permaisuri, Bandar Sri Permaisuri dan di Taman Ikan Emas, Jalan Kaskas, Kuala Lumpur.

“Seramai 10 anggota berserta seorang pegawai telah dikejarkan ke lokasi dan pemeriksaan di lokasi setelah kerja-kerja pemotongan dan pengalihan pokok tumbang mendapati kejadian tidak melibatkan sebarang mangsa.
“Panggilan terakhir setakat ini diterima pada pukul 7.04 petang dan seramai tujuh anggota bersama seorang pegawai dari BBP Cheras telah dikejarkan ke Pangsapuri Indah Mas dan Taman Shamelin Perkasa, Kuala Lumpur,” jelas kenyataan itu.
Tambah kenyataan itu lagi, tindakan anggota di lokasi adalah memotong serta mengalihkan pokok tumbang yang menghalang laluan seterusnya memastikan kawasan persekitaran dalam keadaan selamat. – K! ONLINE


Thailand tidak benarkan pesakit Covid-19 dikuarantin di rumah
Oleh KOSMO!

12 April 2021, 9:00 pm
BANGKOK – Kementerian Kesihatan Awam Thailand menjelaskan bahawa pihaknya tidak membenarkan pesakit Covid-19 menjalani rawatan di rumah, lapor akhbar The Nation Thailand semalam.
Sebaliknya, jika hospital kerajaan penuh, kementerian itu akan menghantar pesakit ke hospital lapangan. Kerajaan juga menggunakan sistem hotel separa hospital (hospitel) bagi merawat pesakit dengan simptom sederhana.
Ketua Pengarah Jabatan Kawalan Penyakit, Dr. Opas Karnkawinpong berkata, tidak seperti negara-negara lain, Thailand tidak mempunyai polisi membenarkan pesakit Covid-19 dikuarantin di rumah.
“Mereka yang dijangkiti mesti dimasukkan ke hospital,” ujarnya.
Beliau berkata, majoriti pesakit yang dijangkiti dalam gelombang baharu Covid-19 di Thailand  mempunyai simptom ringan.
“Jadi, sistem hotel disesuaikan menjadi hospitel yang lengkap dengan perubatan dan penjagaan kesihatan awam.

“Terdapat ribuan bilik disediakan, dan jika ada ramai pesakit, hospital lapangan akan dibangunkan di Bangkok,” katanya.
Selain itu, rakyat Thailand atau warganegara asing yang bergejala turut boleh mengesan jangkitan secara percuma memandangkan kerajaan Thailand memberi subsidi untuk bayaran pemeriksaan Covid-19. – Agensi


Laluan LRT Sri Petaling, Ampang tergendala
Oleh MOHD RIDZAUDDIN ROSLAN

12 April 2021, 8:26 pm
PETALING JAYA- Perkhidmatan Aliran Transit Ringan ( LRT) Laluan Sri Petaling dan Laluan Ampang dilaporkan tergendala susulan kejadian ribut petir yang melanda ibu negara sejak petang tadi.
Perkara itu dimaklumkan menerusi ciapan yang dimuat naik AskRapidKL di laman Twitter tadi dengan menjelaskan kejadian pokok tumbang di atas landasan sebagai punca laluan tergendala.
Katanya, kejadian pokok tumbang dilaporkan berlaku antara laluan Chan Sow Lin menuju ke Cheras selain laluan Maluri ke Pandan Jaya.
“Perkhidmatan tren dihentikan bagi kedua-dua arah, perkembangan terkini akan menyusul.
“Pengguna dinasihatkan mencari alternatif pengangkutan lain,” katanya.
Terdahulu, kejadian ribut petir dilaporkan berlaku di sekitar ibu negara hingga menyebabkan kejadian pokok tumbang selain banjir kilat.

Sementara itu, seorang pengguna @syuzxini menjelaskan dia terperangkap hampir sejam di dalam tren berkenaan. – K! ONLINE


Lepas rindu solat tarawih di surau, masjid
Oleh KOSMO!

12 April 2021, 9:16 pm
Oleh RAJA JAAFAR ALI
JOHOR BAHRU – Kira-kira 250 jemaah menunaikan solat sunat tarawih di Surau Raudhatul Jannah Taman Sierra Perdana, Masai di sini malam ini.
Kedatangan bulan Ramadan tahun ini ibarat melepaskan rindu umat Islam seluruh negara selepas tidak dapat dilaksanakan tahun lalu ekoran pelaksanaan Perintah Kawalan Pergerakan (PKP) akibat pandemik Covid-19.
Tinjauan Kosmo! mendapati seawal solat fardu maghrib penduduk taman mulai memenuhi surau untuk tidak melepaskan peluang menunaikan solat tarawih tahun ini.
Pengerusi surau, Wan Nordin Wan Kassim, 63, berkata, pihaknya mengawal kemasukan jemaah yang hadir bagi mematuhi prosedur operasi satndard (SOP) yang telah ditetapkan.
“Ahli jawatan kuasa (AJK) surau yang bertugas memastikan setiap jemaah mengimbas suhu sebelum memasuki ruang dalam masjid serta membawa sejadah sendiri dengan penjarakkan fizikal satu meter antara jemaah.

“Alhamdulillah syukur tahun ini kita dapat menunaikan solat sunat tarawih di surau dan masjid,”katanya ketika ditemui di sini hari ini.
Imam surau, Ustaz Khairul Nizam Mahpob mengetuai kira-kira 250 jemaah. – K! ONLINE


Penumpang terkandas dalam LRT selamat dikeluarkan
Oleh EDDY AQMAL MOHAMED HAMIDI

12 April 2021, 11:22 pm
PETALING JAYA – Kesemua penumpang yang terkandas di dalam tren Perkhidmatan Transit Aliran Ringan (LRT) Laluan Sri Petaling dan Laluan Ampang akibat kejadian pokok tumbang sejak kira-kira pukul 6.30 petang tadi telah berjaya dikeluarkan dengan selamat.
Rapid KL menerusi akaun Twitter rasminya @AskRapidKL sebentar tadi mengesahkan bahawa kesemua penumpang telah berjaya dikeluarkan namun kerja-kerja pemotongan dan pengalihan pokok yang tumbang masih giat dijalankan.
“Kemaskini Laluan Ampang dan Sri Petaling, pemindahan penumpang telah sempurna dan pasukan penyelamat sedang di dalam proses mengalihkan ranting dan dahan pokok dari landasan,” jelas ciapan tersebut.
Tambahnya, perkhidmatan tren alternatif telah disediakan untuk kemudahan pengguna.
“Semua tren dari Sentul Timur ke Putra Height akan berakhir di Stesen Hang Tuah manakala tren dari Putra Height ke arah Sentul Timur kan berakhir di Stesen Salak Selatan.
“Waktu operasi juga akan tamat mengikut jadual waktu operasi asal iaitu sehingga tengah malam dan isu ini (terkandas) dijangka akan selesai menjelang tengah malam ini,” ujarnya.

Menurut sumber, kejadian berlaku kira-kira pukul 6.30 petang selepas sebatang pokok tumbang merentasi landasan tren dari Chan Sow Lin menghala ke Cheras.
“Kejadian telah mengakibatkan sebuah tren dengan penumpang terperangkap manakala beberapa buah tren lagi terkandas dan operasi mengeluarkan penumpang terpaksa mengambil masa yang lama berikutan hujan lebat.
“Adalah bahaya untuk mengeluarkan penumpang dan membiarkan mereka di atas landasan dalam keadaan hujan lebat jadi kami terpaksa menunggu sehingga hujan reda sebelum mengeluarkan mereka dan operasi memindahkan penumpang selesai kira-kira pukul 10.20 malam,”katanya ketika dihubungi Kosmo! hari ini.
Sementara itu, jurucakap Jabatan Bomba dan Penyelamat Malaysia (JBPM) Kuala Lumpur mengesahkan perkara tersebut dan memaklumkan bahawa tren yang terkandas masih belum dapat digerakkan.
“Tren berkenaan masih belum bergerak dan operasi serta kerja-kerja memotong pokok masih lagi sedang dijalanan.
“Penumpang telah berjaya keluar sendiri dengan dibantu oleh pihak kakitangan syarikat perkhidmatan tren dan anggota bomba di lokasi ke kawasan yang selamat,” katanya.
Terdahulu, Kosmo! Online melaporkan tentang Perkhidmatan Transit Aliran Ringan (LRT) Laluan Sri Petaling dan Laluan Ampang yang tergendala susulan kejadian pokok tumbang akibat hujan lebat yang melanda ibu negara sejak petang tadi.- K!ONLINE


Mohon pas khas jika mahu lanjut tempoh tinggal
Oleh SUBKHI SUDARJI

12 April 2021, 8:24 pm
PUTRAJAYA – Warga asing yang menghadapi kesukaran untuk pulang ke negara masing-masing atas faktor ketiadaan penerbangan dan situasi pandemik Covid-19 perlulah memohon pas khas untuk melanjutkan tempoh tinggal di negara ini.
Ketua Pengarah Jabatan Imigresen (JIM), Datuk Khairul Dzaimee Daud berkata, permohonan pas khas itu juga perlulah disokong oleh kedutaan masing-masing.
Katanya, dokumen pembuktian mengenai tempat tinggal dan kemampuan kewangan sepanjang berada di negara ini juga hendaklah disertakan dalam permohonan berkenaan.
“Warganegara asing yang diberi kebenaran untuk tinggal di negara ini atas Pas Lawatan Sosial (PLS) berkenaan hendaklah mematuhi semua peraturan dan undang-undang yang ditetapkan di bawah Akta Imigresen.
“JIM juga telah memutuskan supaya warga asing berkenaan meninggalkan negara ini pada 21 April depan.
Kegagalan berbuat demikian boleh menyebabkan tindakan penguatkuasaan diambil,” jelasnya menerusi siaran akhbar yang dikeluarkan hari ini.

Khairul Dzaimee berkata demikian ketika merujuk kepada beberapa laporan berita berkenaan warga asing yang memegang PLS dan perlu meninggalkan negara pada 21 April depan.
Menurutnya lagi, JIM mendapati beberapa kes penyalahgunaan PLS oleh pelawat asing melalui operasi penguatkuasaan yang dijalankan sepanjang tahun lalu dan tahun ini.
“Seramai 1,281 warga asing dan 83 majikan telah ditahan menerusi 291 operasi penguatkuasaan ke atas premis hiburan dan rumah urut.
“Antara kesalahan ialah bekerja di pusat hiburan, rumah urut dan melibatkan diri dengan aktiviti pelacuran, scammer serta lain-lain kesalahan yang melanggar undang-undang,” jelasnya. – K! ONLINE


Lima kenderaan, sebuah rumah musnah dijilat api
Oleh MOHD SYALMIZI HAMID

12 April 2021, 9:12 pm
SEBERANG PERAI – Lima buah kenderaan dilaporkan musnah dalam kejadian kebakaran sebuah rumah di Taman Betik Manis, Bukit Mertajam di sini hari ini.
Jurucakap Jabatan Bomba dan Penyelamat negeri berkata, pihaknya menerima laporan berhubung kejadian itu pada pukul 7.02 malam.
“Kebakaran rumah berkeluasan kira-kira 93 meter persegi itu menyebabkan 90 peratus struktur hangus, namun tiada mangsa terlibat.
“Akibat kejadian itu juga, sebuah kereta jenis Honda City dan lima buah motosikal yang diletakkan di hadapan rumah musnah,” katanya kepada pemberita hari ini.
Jurucakap itu berkata, api berjaya dikawal oleh pasukan dari Balai Bomba Bandar Perda dan Bukit Mertajam serta dibantu pasukan bomba sukarela pada pukul 7.21 malam.
Punca kejadian dan jumlah kerugian yang dialami pemiliknya masih dalam siasatan pihak berkuasa. – K! ONLINE


RM28 juta disalurkan kepada asnaf, mualaf sambut Ramadan
Oleh MOHD YUNUS YAKKUB

12 April 2021, 8:31 pm
SHAH ALAM – Lembaga Zakat Selangor (LZS) mengagihkan bantuan zakat sebanyak RM28juta kepada 61,315 orang penerima asnaf fakir, miskin dan mualaf di seluruh negeri ini, hari ini.
LZS dalam kenyataan memaklumkan pengagihan itu bagi membantu golongan tersebut membuat persiapan awal menyambut kedatangan bulan Ramadan dan Hari Raya pada tahun ini.
Katanya, berdasarkan pecahan sebanyak RM8,667,350 diagihkan kepada 17,787 orang dalam kalangan asnaf fakir; RM18,079,900 diagihkan kepada 39,445 orang asnaf miskin dan RM1,285,650 diagihkan kepada 4,083 orang asnaf mualaf.
“Setiap penerima mendapat bantuan zakat di antara RM300 dan RM1,000 bergantung kepada jumlah tanggungan sesebuah keluarga.
“Bantuan tersebut akan disalurkan sama ada melalui pembayaran yang dikreditkan ke akaun bank penerima atau menggunakan kaedah V-Cash (baucar tunai) atau serahan tunai,” katanya.
Simbolik penyerahan bantuan disempurnakan oleh Timbalan Mufti Selangor, Datuk Dr. Anhar Opir kepada 10 orang asnaf fakir, miskin dan mualaf.

Mengulas lanjut, LZS memberitahu, daerah Klang mencatatkan jumlah penerima bantuan tertinggi iaitu seramai 11,962 orang diikuti Petaling ( 10,590 ) dan Hulu Langat melibatkan 9,439 penerima.
“Penerima yang layak dimaklumkan melalui khidmat pesanan ringkas (SMS) atau surat.
“Asnaf juga boleh membuat semakan status Bantuan Ramadan dan Raya 2021 dengan melayari ezo.zakatselangor.com.my ataupun dengan menghubungi LZS di talian 1-300-88-4343,” jelasnya. – K! ONLINE


JKDM lancar Ops Letup 2021
Oleh NUR SHARIEZA ISMAIL

12 April 2021, 9:09 pm
DENGKIL – Jabatan Kastam Diraja Malaysia (JKDM) melalui Bahagian Penguatkuasaan melancarkan Ops Letup 2021 yang bermula semalam sehingga 9 Mei depan.
JKDM berkata, Operasi Letup 2021 atau Ops Letup 2021 bertujuan menyekat bekalan dan pengedaran barang-barang seludup, khususnya melibatkan mercun, bunga api, rokok dan minuman keras menjelang musim perayaan khasnya.
Katanya, ia melibatkan beberapa lokasi tumpuan seperti pasar raya, pasar awam, pasar malam, bazar Ramadan, gudang-gudang mahupun premis kediaman agar menimbulkan rasa takut, gerun serta tidak selesa dalam kalangan mereka yang tidak bertanggungjawab ini.
“Operasi ini dilaksanakan secara bersepadu dan terancang melibatkan pegawai dan anggota penguatkuasaan JKDM secara serentak di seluruh negara,” katanya
Terdahulu, majlis pelancaran operasi berkenaan disempurnakan Ketua Pengarah Kastam Malaysia, Datuk Seri Abdul Latif Abdul Kadir di Pejabat Kastam Dengkil,  di sini semalam.
JKDM berkata, melalui Ops Letup 2021, pihaknya berhasrat untuk memberi kesedaran kepada masyarakat mengenai pendirian tegas jabatan dalam memerangi isu penyeludupan sekali gus mendorong pematuhan terhadap perundangan sedia ada.

Katanya, ia termasuklah Akta Kastam 1967, Akta Anti Pemerdangangan Orang dan Anti Penyeludupan Migran 2007, Akta Pencegahan Pengubahan Wang Haram, Pencegahan Keganasan dan Hasil Daripada Aktiviti Haram 2001 dan Akta Dadah Berbahaya 1952.
“Ini secara tidak langsung memberi amaran serta mempamer kekuatan JKDM melalui penyatuan semua sumber yang ada ke arah memerangi jenayah penyeludupan dan mengambil tindakan undang-undang ke atas mereka yang terlibat.
Justeru, JKDM menyeru orang awam memberi kerjasama dengan menyalurkan maklumat berkaitan sebarang aktiviti penyeludupan dengan menghubungi talian bebas tol  1-800-88-8855 atau pejabat kastam yang terdekat di semua negeri.
“JKDM juga memberi jaminan bahawa identiti setiap pemberi maklumat adalah dirahsiakan,” katanya. – K! ONLINE


Pemilik Iconic Hill minta pengunjung henti demonstrasi
Oleh MOHD SYALMIZI HAMID

12 April 2021, 9:51 pm
GEORGE TOWN – Pengunjung yang melakukan demonstrasi bagi membantah tindakan Majlis Bandaraya Pulau Pinang (MBPP) merobohkan beberapa struktur binaan di atas lokasi riadah, Iconic Hill di Bukit Gambir di sini diminta berhenti berbuat demikian.
Pemilik tanah berkenaan, Datuk Tan Kean Tet berkata, pihaknya akan menghantar semula permohonan bagi membina kemudahan pavilion, tandas awam dan kemudahan lain bagi menjadikan lokasi itu sebagai tarikan baharu negeri ini selepas ia dibina tanpa kelulusan sebelum ini.
Katanya, baru-baru ini pihak berkuasa tempatan merobohkan kemudahan yang disediakan kerana tidak mempunyi kelulusan sehingga menimbulkan kemarahan pengunjung.
“Kami memahami tindakan itu adalah untuk kebaikan pengunjung dan akan membuat permohonan untuk pembinaan semula kemudahan itu bagi menjadikannya sebagai lokasi agro-pelancongan.
“Pengunjung yang melakukan demonstrasi sejak beberapa hari lalu diminta berhenti berbuat demikian dan kami akan membawa pandangan itu kepada MBPP bagi mendapatkan penyelesaian,” katanya dalam kenyataan hari ini.
Terdahulu, akhbar melaporkan MBPP merobohkan beberapa struktur di atas bukit tersebut Jumaat lalu kerana dibina tanpa kelulusan pihaknya selepas dua notis mengarahkan pemiliknya merobohkan sendiri diabaikan.

Sementara itu, Kean Tet berkata, lokasi berkenaan merupakan kebun durian persendirian dan pihaknya membenarkan orang ramai mengunjunginya selepas ia semakin popular untuk aktiviti riadah kerana mempunyai pemandangan indah. – K! ONLINE


Treler tersangkut, jalan sesak di Bukit Raja
Oleh KOSMO!

12 April 2021, 7:10 pm
Oleh IZZATUL ‘AIN AZMAN
PETALING JAYA – Pengguna jalan raya di laluan Setia Alam-Bukit Raja menghala ke Subang Jaya terpaksa menempuh kesesakan luar biasa apabila sebuah treler yang membawa muatan melebihi had tersangkut di bawah jambatan di Kilometer 11.2 Lebuh Raya Lebuh Raya Baru Lembah Klang (NKVE) arah utara dekat sini semalam.
Kejadian pada pukul 4.30 pagi itu berlaku apabila muatan kerangka besi yang dibawa oleh pemandu treler tersangkut di bawah jejambat tersebut. Sehingga pukul 6 petang ini, treler tersebut masih belum dapat dialihkan.
Berdasarkan kenyataan yang tular, kejadian itu kerja-kerja mengalihkan muatan dan proses membuang angin tayar kenderaan berat itu sedang dilakukan.
Seorang pengguna Facebook menggunakan nama Mikey berkata, pihak berkuasa perlu memeriksa semula ketinggian jambatan tersebut ekoran laluan di sebelah kiri didakwa agak rendah berbanding di kanannya.
“Pihak Jabatan Keselamatan Jalan Raya dan konsesi perlu periksa semula ketinggian di sebelah kiri. Adakah ia sama seperti papan tanda amaran yang dinyatakan? Ramai pemandu kargo akan ambil laluan kanan apabila memandu di sini,” komen Mikey.

Rata-rata pengguna resah dengan kejadian itu kerana mendakwa konkrit pada jambatan tersebut pecah, besi-besi dalam konkrit juga ikut keluar dan ada yang putus dan memungkinkan jambatan itu runtuh. – K! ONLINE


1,317 kes baharu, empat kematian direkod
Oleh SITI A'ISYAH SUKAIMI

12 April 2021, 6:07 pm
PUTRAJAYA – Sebanyak 1,317 kes baharu dilaporkan hari ini menjadikan jumlah kes positif Covid-19 sebanyak 362,173 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 12 kes import yang mendapat jangkitan dari luar negara manakala, sebanyak 1,305 kes penularan tempatan.
Menurutnya, kes aktif dengan kebolehjangkitan pula mencatatkan sebanyak 15,835 kes.
“Terdapat empat kes kematian baharu menjadikan sebanyak 1,333 kes kematian Covid-19 di Malaysia.
“Angka kes sembuh pula merekodkan sebanyak 1,052 kes menjadikan jumlah kumulatif kes sembuh sebanyak 345,005 kes,” katanya pada Facebook beliau di sini hari ini.
Ujarnya, terdapat 188 kes positif sedang dirawat di Unit Rawatan Rapi dengan 84 kes memerlukan bantuan pernafasan. -K! ONLINE


36 pengarah, pengurus dibebaskan
Oleh MOHAMAD FAIZAL HASHIM

12 April 2021, 6:32 pm
JOHOR BAHRU – Seramai 36 pengarah dan pengurus syarikat yang ditahan di seluruh negara dalam Op Kartel Daging pada Jumaat lalu dibebaskan dengan jaminan polis.
Ketua Jabatan Siasatan Jenayah negeri, Datuk Md. Yusof Ahmad berkata, siasatan ke atas mereka hampir selesai dan dibebaskan selepas tempoh reman sehari tamat.
“Kita sudah merakamkan keterangan mereka dan mendapat dokumen yang diperlukan seperti invois sebelum dibebaskan.
“Kini polis dalam proses untuk melengkapkan siasatan. Sekiranya sudah memperoleh maklumat mencukupi, kita akan tuduh secepat mungkin,” katanya kepada pemberita di sini semalam.
Kelmarin, Pengarah Jabatan Siasatan Jenayah (JSJ) Bukit Aman, Datuk Huzir Mohamed mendedahkan pakatan jahat 19 buah syarikat berkomplot mengedar daging import sejuk beku dari Brazil melebihi had permit dan menggunakan kotak berlogo halal bagi mengelirukan penjual.
Beliau berkata, berkata, siasatan mendapati kesemua 19 syarikat itu telah berkomplot dengan sebuah pengimport daging sejuk beku import yang sah sejak 2018 hingga tahun lalu. – K! ONLINE


Didik bahaya rasuah dari sekolah rendah
Oleh ABDUL RAZAK IDRIS

12 April 2021, 6:20 pm
SHAH ALAM – Suruhanjaya Pencegahan Rasuah Malaysia ( SPRM ) memperkenalkan program Wira Anti Rasuah (WAR) dalam mendidik bahaya rasuah kepada pelajar sekolah seawal usia tujuh tahun.
Penolong Kanan Pesuruhjaya SPRM, Alexander S.Kunghi berkata, program itu antara fokus dalam Pelan Anti-Rasuah Nasional yang dilancarkan pada tahun 2019 dalam memberi fokus pencegahan rasuah dari peringkat sekolah rendah hingga ke dunia pekerjaan.
“Kita mendidik anak-anak kita dengan nilai integriti bermula dari sekolah rendah melalui WAR.
“Sebagai contoh, kita meletakkan satu tabung untuk anak-anak kita membeli makanan di sekolah tanpa penjual. Kita membentuk nilai integriti sejak mereka masih kecil agar mereka merasakan diberi kepercayaan untuk membeli tanpa melalui penjual,” katanya.
Beliau berkata demikian pada Majlis Pengenalan Gabungan Rasuah Busters Dan Pelancaran Malaysia 100 Juta Langkah Menentang Rasuah di Wisma Karangkraf Seksyen 15 hari ini.
Mengulas lanjut, Alexander berkata, ceramah kesedaran anti rasuah kemudiannya diberikan kepada pelajar apabila berada di sekolah menengah termasuk mewujudkan Angkatan Mahasiswa Anti Rasuah (AMAR) di institut pengajian tinggi ( IPT).

“Bagi dunia pekerjaan sektor awam Ikrar Bebas Rasuah (IBR) diperkenalkan bagi mewujudkan nilai integriti yang tinggi dalam penjawat awam.
“Untuk sektor swasta pula kita ada Seksyen 17A Liabiliti Korporat Akta SPRM 2009. Pihak korporat perlu melaporkan aktiviti rasuah di dalam syarikat mereka,”katanya. – K! ONLINE


Masyarakat diingat terus patuh SOP sepanjang Ramadan
Oleh SITI A'ISYAH SUKAIMI

12 April 2021, 8:20 pm
PUTRAJAYA – Kementerian Kesihatan (KKM) melahirkan rasa khuatir terhadap aktiviti-aktiviti yang tidak terkawal pada bulan Ramadan ini akan mengakibatkan peningkatan penularan jangkitan Covid-19 di dalam komuniti.
Ketua Pengarah Kesihatan, Tan Sri Dr. Noor Hisham Abdullah berkata, justeru masyarakat diseru supaya tidak leka dan mengambil iktibar daripada penyebaran jangkitan daripada aktiviti sosial seperti kunjung-mengunjungi ke rumah rakan dan sanak saudara, perjalanan rentas negeri atau menghadiri perhimpunan besar-besaran.
“Ini termasuk keluar dari rumah tanpa ada keperluan penting, menghadiri perhimpunan atau keraian berbuka puasa secara besar-besaran dan bersesak-sesak di bazar Ramadan,” katanya dalam satu kenyataan akhbar di sini hari ini.
Beliau berkata, masyarakat dinasihatkan terus mematuhi prosedur operasi standard (SOP) aktiviti masjid dan surau dan SOP sektor makanan bazar Aidilfitri dan Ramadan yang telah ditetapkan oleh kerajaan.
Katanya, seperti diumumkan Majlis Keselamatan Negara, masyarakat berpeluang mengunjungi bazar Ramadan pada tahun ini namun beberapa negeri telah memutuskan untuk mengambil langkah lebih berjaga-jaga memandangkan jumlah kes harian masih tidak stabil di beberapa negeri.
Tambahnya , masyarakat juga diingatkan mengamalkan empat kunci keselamatan makanan bagi memastikan makanan yang disediakan untuk ahli keluarga adalah bersih dan selamat.

“Gunakan bahan mentah segar dan air bersih; gunakan peralatan berasingan untuk makanan mentah bagi mengelakkan pencemaran kepada makanan telah dimasak; masak makanan dengan sempurna dan pastikan ia dimakan dalam tempoh tidak melebihi empat jam serta simpan makanan pada suhu bersesuaian dan tidak melebihi tiga hari di dalam peti sejuk,” katanya.
Ujarnya lagi, KKM berharap masyarakat sentiasa mengambil makanan sihat dan seimbang pada setiap masa dengan mengamalkan konsep 3M.
“Konsep tersebut iaitu, masak di rumah jika boleh. Ini dapat membantu mengawal penggunaan minyak, gula dan garam berlebihan dalam makanan.
“Seterusnya, makan buah-buahan dan sayur-sayuran setiap hari untuk meningkatkan kesihatan tubuh badan dan minum air kosong sekurang-kurangnya lapan gelas sehari serta elakkan minuman mempunyai kandungan gula tinggi seperti minuman berkarbonat,” katanya. -K! ONLINE